
Zdravlje na selu i u gradu 


Pogledamo li hrvatsko selo, u koje moramo upirati 
oči, jer ono znači budućnost i snagu našega naroda, opazit 
ćemo, da ono ne stoji tako dobro, kao što bi trebalo. I to 
nesamo u gospodarstvu, što se tiče imanja i novca, gdje 
je danas velika kriza (nevolja), nego i u živom svom bogat« 
stvu, u ljudima, koji su živo i najvažnije narodno blago. 
Općenito se misli, da je zdravlje na selu bolje nego u gradu, 
jer u selu ima dosta čistoga i svježega zraka, dosta sunca, 
čiste vode i krepke prirodne hrane, čega svega u gradu 
nema. Baš radi zagušljiva zraka, radi nestašice sunca, radi 
gradske prašine i smrada tvorničkih dimnjaka bježe grad- 
ski stanovnici svakom zgodom u prirodu, provode ljetne 
mjesece na oporavku u selu, na ladanju. Život u prirodi, 
na selu daje zdravlje, zadovoljstvo, mir i dug život, jer je 
priroda najveći izvor i najbolji čuvar tjelesnog i duševnog 
zdravlja. Pa kad se stanovnici gradova nakon izleta u pri- 
rodu ili nakon ljetovanja sa sela vraćaju kući u grad, lijepo 
su odmoreni, zdravlje im je ojačano, te su bistri i sposobni 
za nov rad. 


lako eto selo pomaže građanima u zdravlju. Ali stanov- 
nici gradova s vremenom ipak slabe i tjelesno i duševno 
pa konačno propadaju i izumiru. Tu onda opet dolazi selo, 
koje daje svoje zdrave sinove u više škole, pa iz njih postaje 
narodna inteligencija, a idu i u zanate, te velik dio tih odlazi 
u grad i ostaje tamo. Tako selo novim silama i neistrošenim 
snagama obnaylja gradove. I zato je zdravlje sela važno ne- 
samo za selo i seljake, nego i za gradove i za sav narod. 
Ako selo nije zdravo, onda je to neizbježiva propast cijeloga 
naroda. A eto, baš što se tiče zdravlja našega sela, nije sve 
baš onako, kako bi trebalo biti. Već sve rjeđe i rjeđe viđamo 
onako krsnih seljaka, jakih i razvijenih, punih snage i zdrav- 
lja, kakvih je prije po našim selima bilo. Sve više i više 
viđamo kržljavih, sitnih, slabih, blijedih i istrošenih seljaka, 
u kojih su mlitave mišice i slaba volja. U takvih seljaka je 


onda i malo ponosa, više sebičnosti, zavisti, lukavosti i 
mnogo drugih mana, kojih prije nije bilo i kojih na selu 
ne bi smjelo biti. Mnogo je toga donio sobom veliki svjet- 
ski rat, a mnogo grad i gospoda. No osim tih izvanjih utje- 
caja mnogo je tome zlu doprinijelo i stanje sela, koje je 
često loše, baš što se tiče zdravstvenih prilika. Mnogo je puta 
ono prirodno dobro, što ga selo ima, pokvareno nedovolj- 
nim, a često i štetnim životnim uređajima. Za zdravstvene 
prilike u gradovima vodi se velika briga, a za zdravstvene 
prilike na selu malo ili skoro ništa, pa onda nije čudo, da 
je selo danas, što se tiče zdravstvenih i životnih uvjeta, u 
puno gorem položaju od grada. To najbolje dokazuje i to, 
što po selima umire više ljudi nego po gradovima. Za primjer 
evo neka govore brojke u ovoj skrižaljci :*) 


Na svakih 100 stanovnika 
umrlo ih je u 

U godinama 

1901 -1910| 

1919-1922 

1929-1932 

Hrvatskoj i Slavoniji 

muških 

ženskih 

28 

26 

26 

23 

— ' 

gradu Zagrebu 

muških 

ženskih 

— 

19 

18 

15 

12 

gradu Bjelovaru 

muških 

ženskih 

— 

18 

18 

14 

12 

u okolici Bjelovara.. 

muških 

ženskih 



23 

20 

20 

17 


Iz te skrižaljke jasno vidimo, ako uzmemo na pr. u 
obzir godine 1919. do 1922., da je u cijeloj Hrvatskoj i 
Slavoniji (u kojoj je pretežno seosko stanovništvo) od svake 
stotine ljudi umrlo za kojih 7 osoba muških i 5 osoba žen- 
skih više, nego u istom vremenu u gradu Zagrebu. No još 
bolje se to vidi, ako pogledamo, kako je na primjer u gradu 
i okolici Bjelovara. Tu je u godinama 1919. do 1922. umrlo 
u selima oko Bjelovara na svakih stotinu osoba 5 muških 
i 2 ženske više, nego što je umrlo u isto vrijeme u gradu 
Bjelovaru. U godinama 1929. do 1932. umrlo je u okolici 
Bjelovara na svakih stotinu osoba po 6 muških i 5 ženskih 
osoba više nego u gradu Bjelovaru. No ujedno vidimo 


*) Ova je skrižaljka izrađena po sabranim podacima dra 
F. Mikića u zagrebačkom Higijenskom Zavodu, kojemu neka za 
njih bude i ovdje izrečena hvala. Radi lakšeg pregleda zaokru- 
ženi su brojevi na cijele jedinice. 

i to, da su se smrtni slučajevi u gradu Bjelovaru sma- 
njili' u tim godinama kod muških za 4, a kod ženskih za 6 
na svaku stotinu stanovnika ; u okolici su se Bjelovara 
u isto vrijeme smrtni slučajevi smanjili kod muških i kod 
ženskih samo za 3 na svaku stotinu. Prilike su se dakle u 
gradu Bjelovaru bolje popravile nego li u okolici toga grada. 
No razlike u smrtnosti bile bi još veće, kada bi se uzelo u 
obzir, da u gradovima (pogotovu u Zagrebu) umire znatan 
broj stanovnika, koji dolaze sa sela u bolnice. Kada bismo 
uzeli u račun, koliko dojenčadi umire na selu pa kolike za- 
razne bolesti haraju po selima, onda bi nam tek u pravom 
svijetlu prikazano bilo, kako je zdravstveno stanje našega 
sela nažalost slabo. 


Zašto je zdravstveno stanje našeg sela slabo? 

Kada bismo pitali, zašto više ljudi umire po selima 
nego po gradovima i zašto su sve lošijeg zdravlja toliki 
seoski stanovnici, mogli bismo različito odgovoriti. Mnogi 
bi odmah odgovorili, da je to zato, što na selu nema liječ- 
nika. U prvi mah se čini, da zbilja i jest tako, ali i tamo, 
gdje u selu ili u blizini sela ima liječnik, ne mijenja se mnogo 
stanje pomora, bolesti i svih drugih zdravstvenih prilika. 
Naravno da bi najbolje bilo, da svaka općina ima svoga 
liječnika, i vjerojatno je, da će s vremenom i napretkom 
i do toga doći, te da se liječnici ne će boriti kao dosad toliko 
za to, da ostanu u gradovima. Kada bi svaka općina imala 
liječnika, mnogi i mnogi teški slučaj bolesti bio bi na vrijeme 
riješen, a liječnik bi onda nastojao, da i opće zdravstvene 
prilike u njegovu selu krenu na bolje. 

No osim pomanjkanja liječnika na selu ima još puno 
većih i jačih uzroka, zašto je zdravstveno stanje našeg 
sela tako slabo. Treba nažalost reći, da se i sami seljaci 
premalo brinu za zdravlje svoje i svoje porodice. Seljak 
će prije svome oboljelom govečetu ili konjčetu dovesti 
veterinara nego liječnika kojemu članu svoje porodice. 
Mnogi seljak će u najboljem slučaju kod bolesti kojeg člana 
svoje porodice potražiti prije kakvu babu vračaru ili kakva 
nadriliječnika, koji liječe često upravo ogavnim i otrovnim 
stvarima, nego da zovu liječnika. U nekim selima u Podra- 
vini liječe sušicu tako, da piju vlastitu ili tuđu mokraću, 
a mokraća se sastoji od samih štetnih tvari, koje tijelo radi 
njihove štetnosti izlučuje iz sebe. U drugim mjestima živo- 

deri prave dobar posao prodavajući pasju mast za lijek 
sušičavima. Sve te i slične nezdrave i štetne pojave pogor- 
šavaju zdravstveno stanje sela. 

Da mnogi seljaci tako zlo rade za svoje zdravlje, krivo 
je obično to, što nisu dosta prosvijetljeni i upućeni, pa ne 
znaju štetne posljedice svih kojekakvih babljih ljekarija. 
Istina, ima dosta prirodnih lijekova, koji mogu u stanovi- 
tim bolestima pomoći, ali za neke bolesti, osobito za oz- 
biljne bolesti, najvažnije je potražiti u pravo vrijeme liječ- 
nika i slušati njegove savjete. A kako seljak nije dosta 
upućen u ono, što njegovu zdravlju može koristiti, a što ško- 
diti, pokazuje i to, što seljak obično ne zna, kako treba 
da je za zdravlje uređeno cijelo selo, kuća, bunar, staja, 
a ne zna dosta ni o priređivanju dobre i zdrave hrane, o 
zgodnoj podjeli rada i odmora, o suzbijanju zaraznih i dru- 
štvenih bolesti i o mnogočem drugom, što je za zdravlje 
i te kako važno. 

Danas se sve više pazi na to, da čovjek ojača i da se 
dobro razvije, kako bi bio što otporniji prema bolestima : 
čovjek treba sam da svojim načinom života i hranom spre- 
čava oboljenja, a ne da tek onda misli na zdravlje, kad 
ga počinje gubiti ili kada je ono već u manjoj ili većoj opa- 
snosti. Dakle zdravlje treba znati sačuvati, a ne da ga tra- 
žimo tek onda, kad ga izgubimo. 0 tom, kako treba zdrav- 
lje čuvati, ima cijela jedna posebna nauka. Ta nauka na te- 
melju sigurnog i točnog znanja o čovječjem tijelu i o poja- 
vama u njemu i njegovoj okolici, koje djeluju na njegovo 
zdravlje, traži načina za održavanje, podizanje i jačanje 
čovječjeg zdravlja, a zove se HIGIJENA.*) Ta nauka o 
zdravlju ili higijena traži uzroke, koji štetno djeluju na zdrav- 
lje, i načine, kojima će spriječiti njihovo djelovanje. Ona 
stoji na stanovištu, da je bolje ,, spriječiti nego liječiti”. 
Njezin je posao, da učini sve, kako bi spriječila razna obo- 
ljenja, i da nađe načina, kako bi tijelo postalo otporno 
prema raznim neprilikama života. Danas se gleda na higi- 
jenski (zdravstveni) uređaj tvornica, radionica, škola i svih 
mjesta, gdje se ljudi u radu dulje vremena zadržavaju, a 
posebna se briga vodi za higijenu sela, to jest za zdravlje sela 
u svim državama, pa i u onima, koje nijesu poljodjelske 
zemlje i koje imaju manji broj seljačkog stanovništva, nego 


*) Riječ „higijena" načinjena je od grčke riječi hygies ili 
hygieinos, što znači zdrav. Tako higijena znači : nauka o zdravlju. 
Poganski Grci imali su i božicu zdravlja, kojoj su dali ime 
Higieja. 

sto je to kod nas. To više treba da se za higijenu (zdravlje) 
sela brinemo mi, koji smo u tolikoj većini seljački narod. 

Nezdravstveno (nehigijensko) uređenje našega sela i 
seljačkoga života glavni su razlog slabom zdravlju i većem 
pomoru na selu. Nezdravstveno (nehigijenskoj uređenje 
sela uzrok je, da je umanjena vrijednost i onoga, što priroda 
daje na selu : vode, zraka i hrane, pa selo nije izvor zdrav- 
lja i snage, nego često uzrok slabog zdravlja njegovih sta- 
novnika. To nezdravstveno (nehigijensko) uređenje utječe, 
da su često i ostali uvjeti dobroga zdravlja nepovoljni, jer 
dovodi do društvenih bolesti, slabe i nedovoljne ishrane 
pa donekle i do siromaštva, jer seljak, koji nije zdrav i jak, 
ne može ni dovoljno zaraditi, ili se radom i uz to slabom 
ishranom iscrpe tako, da oboli. Uz to još moda kod ženskih, 
a piće i nerad kod muških često uništavaju i ono, što je 
zarađeno. A kad dođe bolest, koju treba liječiti i u kojoj se 
ne može raditi i zarađivati, tada jao i pomagaj. 

U higijeni ili nauci o zdravlju sela morat ćemo promo- 
triti položaj sela, razmještaj kuća u njemu, izgradnju poje- 
dinih kuća i namještaja u njima, zatim opskrbu sela vodom, 
način ishrane, odstranjivanje sve nečistoće iz sela i uopće 
cijeli život i rad u selu. Svagdje ćemo kod toga promatra- 
nja naići na neka uređenja i običaje, koji znatno utječu 
na slabljenje zdravlja kod seoskog stanovništva. 


Mjesto i položaj sela 

Položaj naših sela u najviše slučajeva je onakav, kakav 
je ostao od starine. Kako i gdje su pradjedovi naši koje selo 
osnovali, tako je ono ostalo sve do dana današnjega. Vrlo 
su rijetka sela, koja su postala u novije doba. U pređašnja 
vremena se glede položaja sela pazilo na to, da se što manje 
bude na udarcu neprijateljima, a kasnije su se sela pomi- 
cala prema prometnim putevima i rijekama. 

Prema tome, kako su sagrađena naša sela, možemo 
razlikovati dvije vrste sela : raštrkana i zbijena sela. R a- 
štrkana su sela najviše po gorovitim krajevima, gdje 
su kuće znatno udaljene jedna od druge, svaka je za sebe 
na zgodnom položaju, te su slabo povezane jedna s drugom. 
Obično je svaka kuća podignuta u sredini posjeda ili na kojem 
zgodnome mjestu, odakle se lako može pregledati cijeli po- 
sjed. U takvim selima nema dobre veze između pojedinih 
kuća, pa je društveni osjećaj zajednice vrlo slabo razvijen. 

Zbijena su sela najviše po nizinama i kod nas najčešća, 
a nalaze se ili na povišenu mjestu ili na obronku kakvoga 
brijega, često uz vodu, a u većim nizinama se često pružaju 
daleko uz glavnu cestu. Ima takvih sela, koja su duga i po 
2 do 3 kilometra. Kod zbijenih sela redovno je jedna glavna 
ulica, od koje se odvajaju sporedne i teku ili okomito na nju 
ili raznoliko krivudaju, a konačno izlaze u polja, gdje se 
svršavaju običnim kolnikom. Zanimljivo je, kako je sagrađeno 
veliko hrvatsko selo Đurđevac: izgrađeno je u krugu, a taj 
krug presijecaju poprečne ceste, te se čini, da je takva izgrad- 
nja tog sela još od starine radi lakše obrane od neprijatelja. 

Na izgradnju sela utjecali su prije mnogi razlozi, a da- 
nas se već mnoga naselja razvijaju prema novim potrebama, 
pa se približuju glavnijim putevima. No ima mnogo sela, 
u kojima bi stanovnici bolje učinili, da cijelo selo presele, 
nego li što i dalje ostaju u nezdravim i nezgodnim prilikama, 
u kojima se selo nalazi. Nedavno je radi prečestih poplava 
i radi gradnje savskog nasipa preseljeno cijelo selo Rača u 
Srijemu na drugo mjesto. Tako bi na primjer trebalo pre- 
seliti i selo Torčec u Podravini (kod Koprivnice), jer je 
cijelo to selo svakoga proljeća i svake jeseni gotovo jedna 
kaljuža, a smrdljiva voda sa slabim otjecajem bit će si- 
gurno uzrok, da u tome selu ima mnogo sušice. Obično se 
selo pomiče ili preseljava tako, da pojedinci izgrađuju svoje 
kuće na drugome mjestu, a onda idu jedni za drugima. 
U slučaju sela Rače imala je vlast utjecaja na preseljenje 
sela, pa je to preseljenje odjednom obavljeno. Kada bi bilo 
više smisla za zajednicu, obavljale bi se sve radnje oko ure- 
đenja i preseljenja nezdravih sela zajednički i u isto vrijeme. 

Da selo bude zdravo i da se može razviti, kako treba, 
potrebno je gledati : 

1. na zemlju i položaj, na kome se selo nalazi, 

2. na vodu za piće te slijevanje i odlijevanje padalina, 

3. na prostor, u kojem se selo može razvijati, 

4. na putove i veze sa drugim mjestima i 

5. na plodnost i prirodno bogatstvo kraja. 

Hajde, da razmotrimo sve te uvjete, svaki napose! 

ZEMLJA 1 POLOŽAJ, NA KOME SE SELO (NASE- 
LJE) NALAZI. Tlo, na kome se selo diže, mora biti suho i 
čvrsto, a ne vlažno i klizavo. Već se više puta dogodilo, da 
se selo, koje se nalazilo na obronku brijega, jednostavno 
spuzalo u nizinu zato, što je pod gornjim slojem zemlje 
bila glinena naslaga (ilovača). Kod jačih kiša prošla je voda 
kroz propusni sloj do gline i raskvasila je, da je postala 

skliska. Gornji sloj zemlje počeo se po skliskoj glini sklizati 
niz kosinu, pa kako nije bio dobro vezan uz gornji dio brijega, 
otkinuo se i svalio u dolinu. Naravno da su se kod toga raz- 
rušile kuće i zatrpale, a često usjevi, napose vinogradi stradali. 

ZEMLJIŠTE mora biti zaklonjeno od vjetrova, a okre- 
nuto prema suncu. Ne smije biti u kakvoj rupači i sa svih 
strana zaklonjeno bregovima, da nema propuha i nikakva 
kretanja zraka, jer onda pokvareni zrak neprestano stoji 
nad selom. Takav je zrak težak, zagušljiv i pun vodenih 
para, a to sve štetno djeluje na zdravlje. No ne smije selo 
biti ni na brijegu, jer bi tamo bilo izloženo naglim, svakodnev- 
nim promjenama zračne topline i vlage te jakim vjetrovima. 



BARA JE LEGLO KOMARACA 
Otvoren bunar na đermu i blatno dvorište štetni su za zdravlje 

VODA ZA PIĆE vrlo je važna za naselje. Kako se samo 
pate stanovnici nekih bosanskih i hercegovačkih planinskih 
sela, koji moraju na konjima u sudovima donositi vode 
za piće ili negdje i snijega, koji rastapaju. U takvim se se- 
lima gubi mnogo vremena i sila za dobavu vode, a nikada 
je ne mogu dobaviti toliko, da bi zadovoljavala svim zdrav- 
stvenim potrebama čovjeka. U takvim se selima ljudi 
slabo peru pa i odjeću slabo čiste i peru, a gdje nema čistoće, 
tamo nema ni zdravlja. Uz vodu za piće dobro je za napre- 
dak i razvoj sela, a i za samo zdravlje, ako je u blizini i kakva 
voda tekućica. Najbolje se to vidi u Sloveniji, gdje i mala 
sela imaju od manjih rječica svoje samostalne električne 
centrale, koje služe za rasvjetu, a često i za pogon raznih 
radnja — kao pilana, drvara i t. d. 

SLIJEVANJE I ODLIJEVANJE VODE važno je u 
prvom redu za zdravlje, a onda i za rad i promet u selu. 
Ako je selo na takvu položaju (na primjer pod brdom), 
da se voda s brda ili kosine iznad sela cijedi u selo, u tom 
će selu putevi i dvorišta biti uvijek vlažna, a ako nema do- 
brog odlijevanja, onda će ceste i zemlja cijeloga sela u pro- 
ljeće i jesen biti tako vlažne, da se tu čovjek teškom mukom 
može onda kretati. Osim toga u takvu će selu ili blizini sela 
nastati močvare i bare, u kojima će se moći razvijati komarči, 
koji šire malariju, a i druge bolesti lako se zavuku. Močvare 
u selu, premda su tobože radi odgoja gusaka i pataka kori- 
sne, dovode i do vlage stanova, a vlažan nezdrav zrak, koji 



U OBZIDANOJ BARI JE BISTRA VODA 
Za zdravlje je korisno, ako je na bunaru pumpa i 
ako je dvorište posuto pijeskom 


od njih nastaje, djeluje zlo na disala i dovodi do oboljenja 
pluća, dušnika, žlijezda, zglobova i reumatizma. 

PROSTOR, na kojem se selo može razvijati, mora biti 
dosta velik, jer se selo ne gradi za desetak, nego za stotinu 
i više godina, pa treba misliti i na povećanje sela. Sanm u 
takvu selu može broj stanovnika rasti. Kada se mlad čo- 
vjek oženi i osnuje vlastitu kuću, ne mora ići na drugo mje- 
sto, ako ima dosta prostora u vlastitom selu. 

PUTEVI I VEZE SA DRUGIM MJESTIMA moraju 
biti dobri, jer će selo drukčije biti odijeljeno od ostaloga 
svijeta i ne će znati ni za napredak ni za prosvjetu. Stanov- 
nici takvog mjesta ne će moći svoje plodine lako otpremiti 
na tržište i na prodaju, niti će moći sebi lako dobaviti 
one potrebe za život, koje sami sebi ne mogu praviti. 

Ne će im biti lako dobiti ni svećenika ni liječnika bolesniku, 
niti će bolesnika moći lako otpremiti na liječenje. Što su 
bolje veze sela sa drugim mjestima, to je bolji promet, veće 
blagostanje, veća mogućnost zarade i lakše se mogu po- 
boljšati i materijalne i zdravstvene prilike pojedinaca i 
cijeloga sela. 

Plodnost i prirodno bogatstvo kraja također ima jaka 
utjecaja na blagostanje i time na zdravstveno uređenje 
sela. jasno je, da samo u onom kraju, gdje ima od čega 
da se živi, može čovjek raditi i u radu uspijevati. Selo na 
kamenu, krševitu i neplodnu tlu bit će siromašno i ne će 
moći ni zdravstveno da se razvije i uredi, kako treba. Sta- 
novnici takvih krajeva, gdje im zemlja i plodnost ne može 
donijeti, što je potrebno za život, moraju se prihvatiti kakva 
drugoga posla, da se prehrane i zarade novac za život. Tako 
vidimo na pr. dalmatinske Zagorce, kako sa korpama i 
kojekakvim sitnarijama hodaju po cijelome svijetu, da nešto 
privrede. 


Kako treba da su poredane kuće 
i ceste u selu? 

Već smo čuli, da raštrkana sela imadu slabe veze iz- 
među svojih stanovnika. Puno je bolje zbijeno selo, gdje 
se svi stanovnici osjećaju, da spadaju zajedno, da imaju 
zajedničke potrebe i da moraju jedan drugoga podupirati 
i u nekim stvarima zajednički raditi. Čovjek je društveno 
biće, pa onaj, koji osamljeno živi, postaje sebičnjak i čudak. 
Osobito, što se zdravlja tiče, važno je, da stanovnici imaju 
osjećaj zajednice i skupnosti, jer se time može lakše zado- 
voljiti mnogim zdravstvenim potrebama, nego li što to mogu 
pojedinci. Već kod nesretnih slučajeva pojedinac u razbije- 
nome selu teže dolazi do pomoći bližnjega, a udaljeni susjedi 
ne mogu ni imati mnogo osjećaja za onoga, koji im nije blizu. 
Pomislimo samo, kako je u takvu raštrkanom selu, ako 
nastane požar. Dok susjedi dođu, dotle će i kuća izgorjeti, 
kad su kuće daleko jedna od druge. U zbijenome će se selu 
lakše urediti i vatrogasno društvo i nabaviti sprave za ga- 
šenje i mnogo drugo. 

Zbijeno selo treba da ima neki red u razmještaju kuća. 
Ako su kuće bez ikakva reda građene, sve ako su i blizu 
jedna drugoj, ne će se moći urediti ceste, kako treba, ne će 
se moći odvoditi voda jarcima, veza između pojedinih kuća 

i porodica bit će teža i osjećaj zajednice manji. Jedine pred- 
nosti će tu biti : više čista zraka i lakše odvajanje pojedinih 
kuća u slučaju zaraznih bolesti. Kada svaka obitelj za sebe 
izgrađuje put, ti putevi ne mogu biti takvi kao oni, koje bi 
svi zajednički mogli izgraditi. 

Selo, u kojem su kuće pravilno poredane, može se s malo 
dobre volje urediti u zdravstvenom pogledu, kako treba. 
U prvome redu tu je osjećaj zajednice mnogo veći, više je 
međusobne ljubavi i požrtvovnosti te smisla za zajedničko 
dobro. Lako će se urediti dobri putevi, dobra opskrba zdra- 
vom i pitkom vodom, pa možda i kupalište, podići će se 
lakše crkva i škola, a selo će moći lakše imati i svoga liječ- 
nika, trgovca i druge potrebe zajednice. 

Vrlo bi dobro bilo, da se i za sela uredi REGULACIJA 
to jest osnova, po kojoj će se podizati kuće i rasporediti ulice. 
Ako se napravi takva osnova (plan), onda ne može svatko 
podići kuću, gdje on hoće, bez obzira na susjeda. Nitko 
ne želi, da susjed kraj njegova prozora podigne u svome 
dvorištu zahod ili kotac za svinje. Mnoga sela u Hrvat- 
skoj i Slavoniji pružaju se duž glavne ceste i to tako, da su 
kuće skoro jedna do druge ; tim je kućama obično uža strana 
uz samu cestu, a šira se strana pruža u dvorište. Takav 
poredaj kuća nije dobar ni zdrav. Najbolje je, ako svaka kuća 
ima oko sebe vrt ili — bolje rečeno — okućnicu od najmanje 
1000 četvornih metara, a od svakog susjeda i puta da je uda- 
ljena najmanje po 10 metara. Prema cesti treba da je zasa- 
đeno grmlje, voćke, cvijeće ili drveće za hladovinu, po starom 
običaju lipe. To je radi toga, da ulična prašina ne dolazi u 
kuću, nego se zadržava na drveću. Iza kuće su gospodarske 
zgrade, staje i drugo, a iza svega, prema njivama i livadama 
vrt. U Njemačkoj postoji posebna komisija za^ gradnju 
seoskih kuća i gospodarskih zgrada: ondje predlažu, da su 
uvijek uz cestu po tri kuće na bližem okupu. Oni misle 
tako, da su jednom s jedne strane ceste dvije, a s druge 
strane jedna kuća i onda opet obrnuto s one strane, gdje 
je bila jedna, sada dvije, a s protivne samo jedna. Između 
pojedinih takvih skupina od tri kuće treba da je poveći 
razmak. Takav poredaj kuća daje dosta zraka i zelenila. 

Poredaj kuća duž same ceste daje vrlo duga naselja, 
a to nije ugodno za dobar međusobni saobraćaj u selu. Bolje 
je, da uz poredaj kuća pokraj ceste bude i ulica, koje idu 
popriječnim smjerom. Tu su onda opet dvije mogućnosti : 
ulice su ili u n a k r š t e n e, to jest idu poprijeko, okomito 
jedne na drugu, ilisuzvjezdasto poredane oko 

središta sela. Bilo u sredini sela, bilo na nekoliko mjesta 
među ulicama na važnijim križanjima treba da je oveći 
prostor poput kakva trga. Taj prostor treba da se uredi 
ili sa nasadima kao kakav perivoj ili kao općinski voćnjak 
i igralište za djecu. Takav prostor treba svakako da je pred 
općinskom zgradom, pred školom i crkvom. 

Osim takve regulacije potrebna je i NIVELACIJA, to 
jest takvo uređenje zemljišta, da se voda može odlijevati i da 
u selu ne nastaju bare. Potrebno je, da od svih bunareva, 
bilo privatnih bilo javnih, voda jarčićima otječe u jarke 
pokraj cesta, a ne da se razlijeva po dvorištima i putevima. 
Svi jarci treba da se slijevaju prema nižem kraju sela, odakle 
se većim jarcima odvode izvan sela u rijeku ili potok, i to 
bar 300 do 500 metara nizvodno izvan sela. 

PUTEVI u selu treba da su tako čvrsti i uređeni, da se 
iza svake kiše ne razblate. Danas se putevi u selima kod naj- 
manje kiše raskvase tako, da konji jedva vuku kola sa nešto 
većim teretom. Nastaju rupe, u kojima se često lome toč- 
kovi i osovine kola. Kada bismo izračunali izgubljeno vrijeme 
i sile, koje se troše za izvlačenje kola iz blata, te troškovi 
oko popravaka kola uslijed loših puteva, imali bismo više 
volje i smisla za uređenje puteva. Ceste treba da su dobro 
nabijene, najbolje sa dobrim temeljem. Bar pola metra duboko 
iskopani temelj puta nasipa se krupnijim kamenjem, a onda 
se na to kamenje nasipa šljunak i konačno pijesak. Cesta 
treba da je u sredini malo izbočena i da se prema rubovima 
spušta, kako bi voda lako otjecala. Danas se takve ceste 
lako uređuju posebnim valjcima, koje imaju pojedini sre- 
zovi i općine. 

Uz ceste treba da su dosta duboki JARCI, koji brzo od- 
vode vodu, što se poslije kiše slila s puteva i iz dvorišta. 
Najbolje bi bilo, kada bi ti jarci bili kamenjem ograđeni ili 
cementom ozidani, da se ne zasipaju. No ako je to nemoguće, 
onda treba da se ti jarci svake godine za vremena čiste i iz 
njih odstranjuje mulj i nanos, koji smeta pravilnu i dobru 
otjecanju vode. Nikako se ne smije dopustiti, da se jarci 
na nekim mjestima toliko zatrpaju, da voda zaostaje i preko 
ceste stvori lokvu. U uređenom selu bit će svakako određen 
jedan čovjek, koji će paziti na ceste i jarke, a ako je selo 
maleno i nema svoje općine, treba da se pojedine kuće 
obvežu, da će uređivati dio ceste i jarak pred svojom kućom. 

Opskrba sela vodom 

Oduvijek je bilo važno, kako će se selo opskrbljivati 
vodom. Naselja su redovno nastajala na takvu mjestu, 
gdje su stanovnici mogli lako imati pitke vode, a često su 
i uz rijeke. Uz obronke gora nalazili su se mnogi izvori, a u 
nizinama su građeni bunari. 

Po našim selima naći ćemo, da se pojedine kuće opskrb- 
ljuju same za sebe vodom. No kako je kopanje bunara i 
izgradnja uređaja za opskrbu vodom često dosta skupa, 
ne može ga svatko imati. Zato je potrebna i javna opskrba 
vodom, gdje siromašniji mogu da dođu do zdrave i pitke 
vode za svoje životne potrebe. Takvi javni uređaji moraju 
još bolje odgovarati zdravstvenim potrebama stanovništva, 
jer služe većem broju ljudi. Ako je voda u bunaru ove ili one 
kuće nezdrava i zaražena kakvim zaraznim klicama, zarazit 
će samo ukućane iz te kuće ili najviše još dviju susjednih, 
kuća. Ali voda javnoga bunara može lakše biti zaražena, 
jer mnogi dolaze na nju i mogu lako donijeti zarazu, a još 
je gore sa širenjem zaraze iz javnoga bunara, jer više kuća 
uzima iz njega vodu. 

Da je voda životna potreba svakoga mjesta, najbolje 
se vidi po tome, što svi gradovi obično imaju vodovod, 
to jest uređaj, da voda iz nekih bunara ili izvora kroz cijevi 
ide u sve kuće, pa svatko u svom stanu može odvrnuvši 
pipu na cijevi natočiti sebi vode, kadgod hoće i kolikogod 
hoće. Voda je potrebna nesamo radi pića, nego i radi čistoće. 
A kako je čistoća pola zdravlja, nema ni zdravlja bez vode. 
Nečisto tijelo, nečisto rublje i odijelo, nečista kuća i jelo 
uvijek su opasni za oboljenje od zaraza. Računa se, da svaka 
osoba treba svaki dan za piće najmanje 2 litre vode, za 
priređivanje hrane 2 i po litre, za pranje i čišćenje tijela 20 
litara, za pranje rublja i održavanje čistoće u kući 12 litara, 
u svemu dakle oko 40 litara na dan. Na selu treba računati 
još za marvu po glavi 30 do 50 litara, za telad, svinje, ovce 
i koze po 8 do 15 litara vode. Uzmemo li u račun još vodu, 
koja je potrebna za polijevanje vrtova, cvijeća, ulica i dvo- 
rišta te za pranje kola i drugo, vidimo, koliko trebamo 
svaki dan vode. 

Voda mora biti dobra, jer nevaljala voda može biti 
uzrok mnogim bolestima kao tifusa, srdobolje, kolere i 
drugih crijevnih bolesti. Seoska se zajednica zato mora 
brinuti za dobru vodu i za dovoljnu množinu vode. Takva 
se voda dobiva prema prilikama iz otvorenih ili pokrive- 

nih izvora, otvorenih ili pokrivenih bunareva iz zdenaca 
(česama), pomoću crpki (pumpi), iz čatrnja (cisterna, gu- 
stijerna) i konačno iz vodovoda. 

J Zdrava i čista voda dobiva se iz č:$ama (zdenaca), 
crpki, zdravih bunareva, arteških bunareva i iz vodovoda. 
Pod ČESMOM razumijevamo vodu, koja je uhvaćena na sa- 
mome izvoru i dobro osigurana od nečistoće te cijevima 
provedena do mjesta, gdje se pušta da curi u jačem ili 
slabijem mlazu. Ako je dobro osigurana od onečišćenja i 
dovedena dobrim cijevima, koje su dosta duboko (do 1 m) 
zakopane u zemlji, da se od sunca ne zagrijavaju, voda 
je vrlo dobra i ima obično pogodnu toplinu. 



NEPOKRIVEN BUNAR NIJE DOBAR ZA ZDRAVLJE 
U takav bunar pada prašina sa klicama bolesti, a pogotovu ako 
se kablić stavlja na zemlju i spušta užetom u vodu, jer se tako i 
sa zemlje i s ruku unosi nečistoća u bunar 


BUNAREVI kod nas redovito nisu onako uređeni, kako 
bi trebalo. Plitak bunar ne valja, nego onaj tek, kome voda 
počinje ispod 6 metara dubine. U svakom slučaju za zdravu 
vodu treba da je ozidan do ispod 6 metara u dubinu, a još 
bolje i više. Od cigle zidani bunar može uvijek da propusti 
kojekakve nečistoće. Zgodniji su stoga bunarevi pravljeni 
od tako zvanih stubala. Stubla su od cementa izlivene ši- 
roke cijevi duge oko 1 metar. Takve se cijevi u iskopanom 

bunaru slažu jedna nad drugom i cementom spajaju. No 
nije dosta, da bunar bude dobar, sto se tiče vode i dubine, 
nego treba da je i tako uređen, da se voda ne onečisti. A 
na to se na našim bunarevima u selima obično ne pazi. 
Voda se vadi iz bunara kablom (kovom), koji često stavljaju 
na zemlju kraj bunara, gdje se vrlo lako onečisti. U Podra- 
vini je kabao na užetu, koje se rukama tegli, pa ga lako može 
onečistiti onaj, koji je prije toga imao posla sa gnojem u 
staji, sa svinjama i drugim. Bunar je često nenatkriven, 
te vjetar u njega nanosi prašinu, a sa prašinom može do- 
nijeti i klice bolesti, kao na pr. jaja glista. I u takvim dubo- 
kim bunarevima mogu nastati legla komaraca, pa i malaričara. 
Najbolje je, ako se bunar prekrije betonskom pločom i na 
njemu uredi crpka (pumpa). Naravno, da mora biti dobro 
uređen, to jest dosta dubok i cementiran te zaštićen od sva- 
koga onečišćenja. Za takve bunareve su najbolje pumpe 
na trak, gdje se voda podiže pomoću kovne šupljikave 
vrpce, koja se svija oko dva kotača. Njome se diže znatna 
množina vode, koja ne može nikakvim načinom biti 
onečišćena. Takva pumpa (crpka) može iznositi vodu i 
iz dubine od 80 metara, ali je vrlo skupa. (Stoji na 
tisuće dinara.) 

Obične CRPKE (PUMPE) na ventil mogu dizati vodu 
samo iz dubme od 8 metara. Kako nisu tako skupe, bile bi do- 
bre, ali zlo je kod njih to, da se kožica, koja zatvara ventil, 
sasuši i ljudi je ne znaju popraviti. Zato, kad dulje vremena 
nije pumpana voda, treba kroz gornji otvor naliti malo 
vode, da se kožica namoči te da pumpa može djelovati. 
Nezgodno je i to, što ručice, koje su od lijevanoga željeza, 
lako puknu, pa je bolje, ako je ručica od cijevi, u koju se 
onda zaturi drvo. Te se pumpe lako zabijaju u zemlju i ne 
zahtijevaju većih troškova. 

CISTERNE ili čatrnje grade se u krajevima, gdje nema 
izvora niti vode podzemnice za bunareve. Tako u Dalmaciji, 
Lici, Hercegovini. One treba da imaju cementiranu jamu, 
u koju se za kišnoga vremena slijeva kišnica (snježnica). 
Voda se kod dobro građene čatrnje sabire najprije u manju 
cementiranu jamu i iz nje prelazi u veliku jamu kroz više 
slojeva šljunka. U tome šljunku ima i drvenoga ugljena, 
koji također upija onečišćenja, osobito mirise. Često meću 
u čatrnje male jegulje, koje jedu sitna živa bića iz vode i 
tako je čiste. Šljunak iz cjedila mora se nakon nekog vre- 
mena promijeniti. I čatrnja mora biti (cijela) prekrivena 
betonskom pločom. 

Najbolja je opskrba vodom pomoću VODOVODA. Taj 
je način uobičajen u gradovima, ali već ima i sela, koja su 
udruženim silama došla do pitke vode pomoću vodovoda. 
Voda za vodovod sabire se iz jednoga jakoga ili više vrela, 
dovodi pokrivenim kanalima do spremišta, gdje se pro- 
cjeđuje i onda opet razvodi cijevima po kućama. 

Za sva mjesta, odakle 
S e dobiva voda za piće, 
treba da se uredi ovo: 

1. Moraju biti izdig- 
nuta iznad ostaloga tla. 

2. Ne smiju biti blizu 
staja, zahoda, gnojnica, sla- 
gališta đubra, jaraka i 
uopće tamo, gdje su one- 
čišćenja. Od takvih mjesta 
treba da su najmanje 10 m 
udaljena. 

3. Ako je ikako mo- 
guće, treba da je najbliža 
blizina betonirana sa otjeca- 
jem od bunara, kako ne bi 
išla natrag u bunar voda, što 
se kod grabljenja izlijeva. 

4. Na samom bunaru 
ne smije se prati rublje, 
jer sapunica i voda, koja 
nosi nečistoće, mogu kroz 
zemlju opet dospjeti u vodu. 

5. Od bunara treba da 
vodi kanal za odvođenje pro- 
livene vode u najbliži jarak. 

Da li su naši seoski bu- 
narevi danas udešeni pre- 
ma tim zahtjevima, najbo- 
lje će svaki sam prosuditi. 

Znadem slučaj dosta na- 
prednog seljaka, koji čita 
knjige i zanima se za sve, 

što se tiče gospodarstva. Kuća mu je uz cestu, njoj 
nasuprot kojih 20 metara udaljena s dvorišne strane staja 
i štagalj. Ispred staje se prema kući nalazi obična, neobzi- 
dana gnojnica, a više gnojnice od dasaka slupani zahod 
bez jame, da nečist ide u gnojnicu. Kojih desetak metara 





BUNAR SA CRPKOM NA TRAK 
je najzdraviji, jer može vući vodu iz 
velike dubine i ne može se onečistiti 

od zahoda i gnojnice je dubok, ciglom ozidan bunar. Iako 
sam tog seljaka upozorio na sve opasnosti, koje mogu na: 
stati zato, što se bunar nalazi na tako nezgodnome mjestu, 
ipak je sve ostalo pri starom. 

Oni, koji žele ispitati vodu svojih bunareva, da li nema 
u njoj nezdravih tvari, koje dolaze iz gnojnice ili zahoda, 
neka postupaju ovako : Neka vodu prekuhaju. Kod preku- 
havanja vode sliježu se, kad se voda ohlađuje, na dnu 
pahuljice. Prekuhana je voda onda slobodna od nezdravih 
tvari i može se upotrebljavati. Isto će se takve pahuljice 
slijegati, ako se u vodu metnu hrastove trijeske. Da li je 
voda dobra, može se ustanoviti otopinom hipermangana. 
Hipermangan se dobije u ljekarni u sitnim iglicama. Takva 
se iglica rastopi u malo prekuhane vode i onda nalije u čašu 
vode, koju želimo ispitati. Ako voda nema nečistoća, ostat 
će lijepo ružičasto obojena i bistra. Ako ima nečistoće, ona 
će se zamutiti i zamalo će se opaziti pahuljice. 

Želimo li nečistu vodu očistiti, treba je najprije pro- 
kuhati, a onda procijediti kroz lijevak, koji smo napunili 
ne prekrupnim komadićima drvenog ugljena. 

Prvi uvjet održavanja zdravlja svakako je čistoća, 
napose tjelesna čistoća. U mnogim i mnogim krajevima 
naš se seljak vrlo malo pere radi nestašice i teške dobave 
vode. U drugim krajevima se ljeti kupa u tekućoj vodi 
mladi svijet, a stariji vrlo rijetko ima za to vremena. Ni 
umivanje nije onako, kako bi trebalo. Malo gdje se običavaju 
prati do pojasa. Prati se treba s više razloga. Ponajprije, 
da se sa kože skine loj (mast), koji se iz znoja nakupio pa 
sprečava izlučivanje nezdravih tvari znojenjem. Pranje je 
korisno, jer kada se trlja hladnom vodom, življe kola krv 
u koži, te se poslije kupanja osjećamo svježiji. A na koncu 
potrebno je, da sa tijela odstranimo i sve one nečistoće, 
koje radom dolaze na našu kožu. Pranjem također postaje 
tijelo čvršće i otpornije. Veoma je potrebno, da se čovjek 
pere svaki dan po mogućnosti do pojasa, a ne samo lice. 
Kod umivanja treba trljati dio tijela, koji se pere, a ne samo 
gladiti ga. Ako je ikako moguće, treba bar jednom tjedno 
oprati cijelo tijelo toplom ili mlakom vodom i sapunom. 
Ruke treba prati uvijek iza obavljanja nužde i svakako 
prije jela. U jednom i drugom slučaju radi se o tome, da se s 
ruku odstrani nečistoća, koja bi mogla dospjeti u hranu, usta, 
nos i po drugom tijelu, a u kojoj može biti zaraznih klica. 

U nekim krajjevima Slovenije vidio sam na zgodan način 
uređeno KUPALIŠTE. Kraj mjesta teče dosta slaba rječica. 

18 


•Općina je iskopala dosta veliku jamu (dugu kojih 15 do 
90 metara, a široku oko 8 do 10 metara), u koju se posebnim 
kanalom iz rječice dovodi voda za kupanje ljeti. U drugom 
slovenskom mjestu vidio sam, kako su na jednome mjestu 
rječice (zapravo potoka) raširili i produbli korito te uredili 
branu, da kamenje i drugo, što voda donosi, zaustavlja : 
,tako su dobili vodnjak (udubinu za vodu, bazen), dubok 


-=& 



AKO JE BUNAR PREBLIZU ĐUBRIŠTA I STAJE, 
gnojnica može lako kroz zemlju doći u bunar i 
učiniti vodu opasnom za zdravlje 


po prilici do vrata odraslome čovjeku i sa plićim mjestima za 
djecu, tako da se ljeti tu može lijepo i bez opasnosti kupati. 

Najljepše bi i poželjno bilo, da se izgradi pravo kupali- 
šte, gdje bi se stanovnici i ljeti i zimi mogli prati, kako 
treba. Malo bolje selo može to zajedničkim silama načiniti. 


2 * 

Vođa se iz bunara, ako nema vodovoda, podiže pumpom 
na tavan zgrade takvoga kupališta, a odanle cijevima od- 
vodi u kotlove, u kojima se zagrijava i iz kojih se svodi 
u pojedine odjele za kupanje. Od kada (posuda, u koje se 
nalije priređena voda, pa se u njoj kupaš) zdraviji su tako 
zvani tuševi, gdje voda prska po onome, koji se pod tušem 
nalazi. Tu dolazi uvijek čista voda, a ne kupa se čovjek u 
onoj vodi, u kojoj se već nalazi njegova sprana nečistoća. 
U gradovima su uređena javna kupališta, u koja idu siromaš- 
niji građani, a bolje stojeći imaju u svojim kućama posebne 
sobe za kupanje (kupaonice). 

Mi smo međutim u našim selima još daleko od toga, 
da imamo javna kupališta, ali nemojte misliti, da će tako 
uvijek^moći ostati. Svijet napreduje. A s napretkom ljudi 
sve više paze i na svoje zdravlje. Tako će i stanovnici sela 
jedamput uvidjeti, da im je za zdravlje potrebno i kupali- 
šte. I uredit će takvo kupalište, gdjegod bude moguće. 
Dobro je, da na tu budućnost već sada mislimo. 


Što treba za sdravlje sela zajednički urediti ? 

U mnogim je selima običaj, da se na nekom javnome 
mjestu drže jame napunjene vodom za POJ IŠTA GOVEDA 
te za guske i patke. Taki običaj nije dobar, jer se u takvom 
pojištu voda manje-više usmrdi ili postaje leglo komaraca, 
a time izvor malarije, pa i drugih bolesti. Najbolje je, da se 
uz javne bunareve urede posebna korita od drveta ili ce- 
menta, pa se ta korita prema potrebi za napajanje marve 
pune vodom iz bunara. Korito mora da je smješteno po mo- 
gućnosti od bunara prema jarku tako, da se preostala voda 
pušta u jarak. Ta voda mora jarkom otjecati i ne smije za- 
ostajati, a pogotovu se ne smije vraćati prema bunaru ili 
oko njega razlijevati. 

U selima je običaj, da svatko ČISTI CESTU pred svo- 
jom kućom. Jasno je, da tako ne bude sva cesta jednako 
počišćena i da se ne čisti u isto vrijeme. Puno je bolje, ako 
selo zajednički odredi i za to posebno nagrađuje jednoga 
cestara, koji će se brinuti za to, da cesta bude očišćena, 
ljeti polivena i pred blagdane uredno pometena. Takav 
cestar treba da se brine i za jarke uz cestu i za nasipanje 
jama te da vodi brigu oko čistoće i održanja cesta. 

U dužnost cestara može da dođe i SKLANJANJE NE- 
ČISTOĆE iz cijeloga sela. Može se urediti slično kao u gra- 

novima, da se mjesna nečistoća, koja se ne može izvesti 
a niiv'e i livade kao gnoj, sabire određenim danom i izvozi 
Halie od sela, ako gdje ima zatrpati kakvu rupu ili močvaru, 
ako toga nema, onda je dobro, da se smeće iz cijeloga sela 
Sabire u zatvorenoj jami izvan sela, pa kada ga ima dosta, 
da se spali i time spriječi mnogo zlo. 

U selima, kroz koja teče potok ili rječica, ili ako teče 
i u neposrednoj blizini sela, treba nastojati, da se OBALE 
UREDE. Iz zdravstvenih razloga ne smije biti, da se voda 
D reko korita razlijeva, da voda dere obale uzimajući sad 
jedan sad drugi smjer i čineći pojedincima štete. Zajednič- 
kim silama i radi općega dobra treba cijelo selo da nastoji 
urediti obale. Kod potoka je to najlakše tako, da se zasade 
vrbovi kolci uz obalu. Oni se lako prime i razrastu te raz- 
viju u drveće, koje će sprečavati osipanje obale. U prvi 
se kraj može između kolja splesti plot od pruća, a onda 
nabiti zemlja. Slično će biti i kod manjih rijeka. Kod veli- 
kih rijeka uređenje obala ne može izvesti samo selo, nego 
ili više sela zajedno ili tu mora država učiniti svoju duž- 
nost za zaštitu naroda od velike nesreće. Ne smije biti ni 
to, da u potok ili rijeku, u samome mjestu ulaze bilo kakvi 
jarci i kanali, koji dovode nečistoću, gnojnicu ili kakve 
god otpatke. Takva onečišćena voda nesamo što se ne može 
upotrebiti ni za pojenje marve ni za šta drugo, nego čak može 
biti opasna po zdravlje stanovnika. Svi jarci, kanali i drugi 
odvodi neka se tek kojih 300 do 500 metara iza sela uvode 
u vodu tekućicu. 

Ne možemo zamisliti selo bez GROBLJA. Nekada 
su groblja građena uz crkvu, ali to nije nikako zgodno, 
ako je crkva u samome mjestu, kao što je to danas običaj. 
Groblje treba da je izvan sela najmanje kojih 1000 metara 
daleko. Treba da je na takvome mjestu, da se voda pod- 
zemnica, koja u groblju sabire trulež, ne slijeva u selo, 
pa u bunareve, rijeku ili potok. Groblje treba da je na su- 
hom zemljištu, treba ga dobro ograditi, da ne zalaze živo- 
tinje u njega. Vrlo je dobro, zdravo i ugodno, ako je u grob- 
lju zasađeno ukrasno drveće : jorgovani, čempresi, tužne 
vrbe, breze i jablani, a korisno je, ako je po groblju zasađeno 
voće. Kao što je rečeno, da je u selu potrebna regulacija i 
pravilno uređenje cesta, tako je i u groblju potreban red. 
Treba da su uređene glavnije i sporedne staze, da se između 
grobova može lako prolaziti. 

Veličina groblja zavisi od broja smrtnih slučajeva. 
Računa se prosječan broj od nekoliko godina ; posebno odra- 

slih, a posebno djece. Prosječan broj odraslih množi se sa 
četiri, a djece sa dva, jer za grob odraslog treba 4 četvorna 
metra, a za grob djeteta 2 četvorna metra, i onda zbroj 
obaju umnožaka pomnožimo sa deset (jer za deset godina 
lešina strune i grob se može po potrebi prekopati). Tako eto 
možemo izračunati, kolik prostor groblja treba selo za 10 
godina. No budući da se grobovi ne prekapaju uvijek već 
za 10 godina, treba računati na veći prostor, pa se groblje 
mora proširiti. 

Dobro je, da se na groblju nalazi MRTVAČNICA. 
Nije dobar običaj, da mrtvac do sprovoda leži kod kuće. 
To je s jedne strane smetnja ukućanima, jer nema ni pra- 
voga odmora, a kuću treba čistiti ; s druge je strane vrlo 
štetno, da i mrtvaci, koji su umrli od zarazne bolesti, ostaju 
kod kuće, jer nema u groblju mrtvačnice. Mrtvačnica se 
lako podigne u jednom uglu groblja, možda pod istim kro- 
vom sa grobarevom kućom, ali posve odijeljeno od nje. 
Brigu o mrtvačnici i groblju vodi (naravno uz odštetu u 
naravi ili novcu) grobar. 

U vezi sa^ grobljem je i PREVOŽENJE MRTVACA u 
groblje. Prenošenje mrtvaca do groblja nije nikako zgodno 
i zdravo, osobito radi zaraznih bolesti. Često se prevoz kod 
udaljenijih groblja obavlja kakvim god kolima, pa i onima, 
kojima se đubre vozi. Osjećaj poštovanja prema pokoj- 
nima traži od nas, da se na takvim kolima ne prevoze, a još 
više to traži zdravlje preostalih. Prenošenjem ili prevoženjem 
na kojim god kolima mogu se zaraziti i ljudi, koji dolaze u 
doticaj s kolima nakon takva prevoza. Zato radi zdravlja 
potrebno je urediti posebna mrtvačka kola, koja će služiti 
samo za prevoz mrtvaca. Brigu o mrtvačkim kolima, mrtva- 
čnici i groblju treba da preuzme grobar. Kola se moraju 
držati u posebnom spremištu kod mrtvačnice, ne smiju 
služiti ni za što drugo, nego za prevoz mrtvaca, a poslije 
sprovoda zaraženih osoba treba ih raskužiti. 

Za prevoz mrtvaca važno je, da od sela do groblja vodi 
dobar put. Taj se put mora kao i drugi u selu održavati u 
redu, a ne smije biti previše strm. Vidio sam u Dalmaciji, 
kako mala sela imaju krasno uređena groblja, a put je do 
groblja zasađen s jedne i s druge strane čempresima. 

U selu treba svakako misliti na MARVENO GROBLJE, 
na koje se u većini sela nikako ne misli. Vrlo je loš običaj, 
da se uginula stoka, mačke, psi i druge životinje zakopavaju 
gdje i kako bilo ili još gore, — da se bace na đubrište, pokraj 
plota, u potok ili rijeku, u kakvu god rupu i slično. Svaka je 




lešina najbolje leglo za zarazne klice, a ovako bačena može 
biti uzrok mnogoj zarazi. Tako se šire životinjske bolesti, 
koje prelaze na čovjeka, kao .crni prišt (antraks), sakagija 
i druge. Isto tako treba da se pazi i na zakopavanje životinj- 
skih otpadaka, kao čekinja, papaka, utrobe i drugoga, 
potrebno je radi općega zdravlja, da se odredi posebno mje- 
sto podalje od sela, gdje će se sve uginule životinje i životinj- 
ski otpaci zakopavati, i to jedan i pol do dva metra duboko. 
Dobro je osim toga, da se sve to prije zatrpavanja pospe 
živim vapnom. 

Kad bismo naprečac rekli, da bi svako selo trebalo 
LIJEČNIKA I BOLNICU, svi bismo se nasmijali. Međutim 
proći će dugo vremena, dok mladi liječnici, pa i oni seljački 
sinovi, koji su za liječnike izučili, budu imali toliko ljubavi 
za svoj narod, da se htjednu nastaniti na selu i nesebično 
raditi za seljaka. Mnogim liječnicima u gradovima ne ide baš 
dobro, pa dižu cijene za liječenje i bore se na razne načine 
za opstanak, a ne misle, da bi i na selu mogli živjeti. Znadem 
nekoliko liječnika, koji su se nastanili u podravskim selima 
i ne tuže se, da ne mogu živjeti. Znadem, da su čak uštedili 
i koju paru, a ipak se njihovi seljani ne tuže na njih. Kada 
dobro razmislimo, vidjet ćemo, da je svakako potrebno, 
da bar ona sela, koja čine jednu općinu, imaju svoga općin- 
skoga liječnika. Taj bi liječnik imao u svakome selu besplatno 
bilo jedan bilo pola dana pregledavati siromašne bolesnike, 
a imućni bi mu plaćali. Za to pregledavanje siromašnih 
imao bi plaću od općine. 

Kad govorimo o bolnici na selu, ne mislimo na bolnicu 
u pravome smislu. Pomislite, kako se seoski bolesnici kat- 
kad napate, dok im ne zovnu liječnika ili ih prevezu u teret- 
nim kolima do najbližega liječnika i bolnice. Pate se i om, 
koji nisu tako teško bolesni, a moraju ležati u krevetu. Če- 
sto ostaju sami, da ih nema tko dvoriti i poslužiti, ili ostaju 
sa malom djecom, koja im ne zna i ne može pomoći. 
Kako je tek zlo sa zaraznim bolesnicima ! Koliko se puta 
krije bolest, i dok ne dođe do liječnika, zarazi već više osoba. 
Seljaci se boje troškova liječenja i zato izbjegavaju prijave. 
Zar se ne bi mogla u selu podići oveća kuća kao ZDRAV- 
STVENI DOM, gdje bi u prvom redu liječnik, koji svaki 
tjedan jednom dolazi, pregledavao bolesnike. Za to pregle- 
davanje bila bi jedna soba sa najnužnijim potrebama, va- 
tom, zavojima, desinfekcionim sredstvima itd. U drugoj 
ovećoj sobi ili sobicama mogli bi ležati bolesnici, gdje bi 
nad njima vršio nadzor jedan bolničar i bolničarka. Takav 

bolničar i bolničarka obavljali bi i najpreče poslove : povija- 
nje unesrećenih, ranjenih, oprženih i drugo. Oni bi mogli 
i u selu pokazati, kako se njeguju bolesnici. Oni bi do liječ- 
ničkog dolaska mogli da njeguju bolesnike, a liječnik bi 
utvrdio, koje treba prenijeti u najbližu gradsku bolnicu. 
Zdravstveni dom ne bi puno stajao, osobito uzme li se u ob- 
zir, koliki su troškovi i gubitak vremena vezani uz putova- 
nje u bližnje mjesto, gdje je liječnik ili bolnica. Bolničar i 
bolničarka bi ujedno mogli da lako ustanove slučajeve 
zarazne bolesti te da odmah odrede sve, što je najprije po- 
trebno, da se zaraza ne širi. Troškovi za uzdržavanje zdrav- 
stvenog doma i bolničara mogli bi se u naravi lako platiti 
uz malu novčanu odštetu. 

U svakom mjestu mora biti PRIMALJA. Poznato je, 
da veliki broj male djece umire odmah iza poroda, a također 
da mnogo stradaju i mlade majke iza poroda. To je zato, 
što takva majka i žene, koje su oko nje, ne znaju, na što sve 
treba kod poroda paziti, pa dolazi često do otrovanja. Ne bi 
zato smjelo biti poroda bez primalje (babice), a njena bi 
dužnost bila, da nadgleda sve porodilje i djecu, dok ne budu 
posve izvan opasnosti. 

Sve, što je tu rečeno, da za zdravlje sela treba, nije bez 
troška za selo i općinu, a toga se ljudi mnogo boje. No kad 
bi računali štete i troškove, koji nastaju zato, što svega toga 
nema, vidjeli bi, da su ti troškovi kudikamo veći, a da se 
onaj gubitak žive narodne snage ne da ničim nadoknaditi. 


Kuće u selu 

Kakve su kuće u selu i život u njima, takvi su ljudi 
u selu, takva je njihova snaga i zdravlje. 0 kući zavisi ži- 
vot i zdravlje budućih naraštaja. U kući provodi čovjek 
najveći dio svoga života. Neki možda misle, da seljak pro- 
vodi najveći dio svoga života na poslu, u polju, u slobodi. 
No nije tako. Ljeti je seljak istina preko pola dana na po- 
slu vani, ali zato zimi najviše boravi u kući. I tu se već 
vidi, kako je važna kuća za seljakovo zdravlje. Na selima 
ima najviše bolesti zimi, kada seljak ne radi ni puno ni teške 
poslove, nego najviše boravi u kući. Ako kuća nije takva, 
da seljaku čuva zdravlje, nego mu ga možda još i kvari, 
onda nije čudo, što seljak oboli, ako mora i dulje zimske noći 
i ružne zimske dane provoditi u kući. 

Najbolje bi bilo, kada bi svaka porodica imala svoju 
kuću. Danas to nikako nije po gradovima i mjestima, gdje 

s u tvornice, rudnici i druga poduzeća, a i na selima se kuće 
izdaju pod najam. U Hrvatskoj i Slavoniji dolazi na 100 
Kuća 120 do 140 porodica, koje broje 482 do 492 osobe, 
(j Dalmaciji dolazi na svaku kuću jedna porodica, a 516 
stanovnika na 100 kuća. U Bosni i Hercegovini dolazi na 
100 kuća 582 stanovnika, a u Vojvodini samo 418. 

Seoske kuće većinom nisu takve, kakve bi morale biti 
radi zdravlja onih, koji u njima stanuju. Ima ih vrlo razli- 
čnih po tom, kako su građene i od čega su građene. Ima ih 
od pletera oblijepljenih zemljom i omazanih. Ima ih od 
nepečene opeke, od pečene opeke (cigle), od drveta, kamena 
i cementa odnosno betona. 

Kad seljak gradi kuću, treba da je gradi po nekom planu, 
a ne bez reda i po miloj volji. To treba tako činiti zato, 
da gradnja kuće bude što bolje udešena za dobro seljakove 
porodice. A potrebno je to i radi cijeloga sela. Kuću dakako 
gradi svako prema svom ukusu, prema potrebama svoje 
porodice i prema tome, koliko za gradnju kuće ima novaca. 
Veličina kuće i njezin plan zavisit će o tom, koliko osoba 
treba u njoj da stanuje i koliko seljak može na gradnju 
kuće potrošiti, ali zavisit će i o zemljištu, na kojem se gradi, 

0 podneblju pa o građi, kakvom se gradi. No bila ona manja 
ili veća, najvažnije je ipak, da kuća bude tako građena, 
kako bi bila što zdravija. 

Nipošto ne valja zidati kuću na vlažnom zemljištu, 
jer će i kuća biti vlažna, a onda eto neprestano bolesti u kući. 
Vlažno zemljište (ako nema boljeg) treba odvodniti dre- 
nažom i urediti, da bude suho. Najbolje je, da kuća bude 
na povišenom zemljištu, da se pod nju ne slijeva voda. 

GRAĐA za kuću bit će ona, koja je u kraju običajna i 
koja se lako dobavlja. Građa je obično : kamen, cigla, drvo, 
cement i crijep. Kamen za gradnju kuće mora biti čvrst 

1 suh, a obično se od njega grade temelji, ali tamo, gdje ga 
ima dosta, zidaju od kamena i cijelu kuću. No takve su kuće 
dosta mračne, hladne i nemaju dosta prozračivanja. Negdje 
prave temelje od betona, koji se pravi od 1 dijela cementa, 
3 dijela pijeska i 5 dijelova šljunka. Nikako nije dobro 
zidati cijelu kuću od betona. To se radi samo tamo, gdje je 
cement jeftin (na primjer u Dalmaciji). Ako se kuća gradi 
od cigle, ona mora biti dobro pečena, suha i dosta šupljikava 
radi prozračivanja, koje se vrši i kroz zidove. Zidovi se ožbu- 
kaju smjesom vapna i pijeska, ali žbuka ne smije biti de- 
bela. U žbuku za zidove, koji su izvrgnuti utjecaju vode i 
vlage, dodaje se i nešto cementa. Tako se žbukaju izvanjski 

zid sa sjeverne strane, a unutarnji u kuhinji, spremnici, 
kupatilu i zahodu bar do jedan metar iznad poda. Dobro ih 
je premazati masnom bojom. 

Drvena građa za kuću mora biti zimi sječena, dobro 
osušena na suhom mjestu, gdje je propuh. U brdskim kraje- 
vima su zgodne kuće brvnare, sagrađene od cijelih balvana 
uzduž raspiljenih po polovici. Izvana dođe obla, a iznutra 
ravna strana brvna. Gdje se brvna dotiču, moraju biti malo 
poravnana, da se što tješnje uklapaju jedno u drugo. Nu- 
tarnje ravne plohe se malo zasjeckaju i ožbukaju te ovapne : 
tim se postizava vrlo dobar dojam. Takve su kuće tople i 
suhe, a osobito su dobre, ako je donji dio do poda (do 1 m 
iznad zemlje) zidan od kamena ili betona. 

Krov na kući najbolji je od crijepa sa žljebovima. Tko 
može više žrtvovati, neka ga napravi od pločica umjetno 
izgrađena kamena — koji se zove eternit. 

Kuću treba, ako je ikako moguće, okrenuti licem PREMA 
JUGU ILI ISTOKU. No sobe treba svakako podijeliti tako, da 
sobe, u kojima se spava, budu prema istoku, dječje sobe 
i sobe, u kojima boravimo preko dana, neka budu prema 
jugu, na sjevernoj strani neka bude radionica (to vrijedi za 
obrtnike i druge), na istoj strani neka je i blagovaonica, 
kuhinja, spremnica, kupaonica i zahod. Ako su u kući ste- 
penice, treba ih smjestiti na zapadnoj strani. 

Kuća bez temelja nije zdrava. TEMELJ mora počinjati 
bar 1 metar iznad najviše visine vode podzemnice. Ako je 
pod kućom podrum, kuća je zdravija, ali ni on ne smije biti 
dublje od 1 y 2 do 2 metra pod zemljom. Temelji i podrum 
grade se ili od kamena ili od betona. Od vlage se kuća štiti, 
ako se umetne u zid nisko pri zemlji asfalta ili još bolje : 
olova, ali to je preskupo, a slabo je, ako se umetne katrani- 
sanog papira na temelje. Takvo umetanje asfalta ili katra- 
nisanog papira za zaštitu zidova od vlage zove se izoliranje. 

POD kuće treba da je najmanje pola metra iznad zem- 
lje, a bolje je, ako je još i više. Ispod poda treba nasuti 
suha materijala, koji ne upija vlagu, kao na primjer šljunka. 
Dobro je, da se taj šljunak prije ižari, kako ne bi u njem ostale 
tvari, koje trunu, jer bi širile smrad i trulež. Pod se pravi 
od dobro osušenih uskih dasaka, koje se žljebasto uglavljuju 
jedna u drugu. Između dasaka ne smije biti pukotina, jer 
se u njima skuplja prašina, nečistoća i vlaga, te se tako 
omogućuje razmnožavanje buha i druge gamadi. U ku- 
hinji, spremnici, kupaonici i zahodu najbolji je pod od betona. 

Preko greda na stropu treba s donje strane prikovati 
le tve i daskama strop zatvoriti, a daske ožbukati i okrečiti. 
Između greda sa tavanske strane treba nasuti suhoga šljunka 
i onda ozgo prikovati daske. Tako zimi ne će toplina iz kuće 
izlaziti, a ljeti ne može žega prodirati. Visina od poda do 
stropa treba da je od 2 metra 60 centimetara do 3, metra. 



PROZOR, NA KOJEM SE GORNJI DIO MOŽE OTVORITI, 
da se soba može u svako doba bez ikakve smetnje zračiti 

Na TAVANU treba da je dosta prostora i svijetla. 
Streha ne smije sa strana biti jako izvučena, a na rubu 
treba da se nalaze limeni žljebovi za odvođenje kiše. 

PROZORI su vrlo važni za zdravlje, a tu se upravo 
najviše griješi na selima, jer su redovno premaleni. To je 
z ato, da tobože bude toplije i da vjetar manje puše u kuću. 

Ali za zdravlje je potrebno, da kroz prozore ulazi što više i 
svijetla i zraka. Najbolje je, da su 1 do 1 m 20 cm visoki, | 
od poda kojih 80 do 90 cm, a do stropa 20 do 30 cm daleko. I 
Svaka prostorija mora imati toliko površine prozora, kolika I 
je šestina površine poda. Tako soba duga 3 metra, a široka | 
2 metra mora imati jedan prozor najmanje s površinom 1 
od 1 četvornog metra. Prozori treba da su dvostruki,! 
dvokrilni i da imaju gornji dio, koji se može lako otvoriti radi 
prozrači vanj a. Prozore ne smije zaklanjati preširoka streha. I 

OKO KUĆE ne smije biti u blizini drveće ili granje bar 1 
na deset metara daleko, a nije dobro ni to, da se sade razne I 
biljke puzavice, koje se uza zid penju. One sprečavaju 1 
dopiranje sunca i pomažu prodiranje vlage. 

Za vrijeme zidanja ne smije padati kiša, jer vlaga za- 
hvati zidove tako, da se teško osuše. Ni građa ne smije biti j 
vlažna. Kuća ne smije biti zidana uz kakav brijeg, niti joj i 
uza zid smije biti naslagane zemlje ili đubra. Sve to čini kuću 
vlažnom, a vlažna kuća je izvor bolesti, leglo zaraznih klica. 1 
Vlažna kuća dovodi kod djece do sklonosti za sve bolesti. Zato 
djeca, koja moraju živjeti u vlažnim kućama mnogo umiru, j 

RASPORED I PODJELA KUĆE ravna se po po- 
trebi porodice. Danas je posve pogrešno u seljačkoj kući, 
što je podijeljena samo na dvije ili najviše tri prostorije. | 
Vidio sam velikih kuća bogatih seljaka u Podravini, gdje 
uz kuhinju i spremnicu ima samo jedna jedina velika soba. j 
U toj sobi spavaju otac i tri odrasla sina sa svojim ženama j 
zajedno sa djecom. To nije dobro, s kojegod strane sudimo.! 
A osobito je to zlo za zdravlje sviju onih, koji u takvoj sobi 1 
moraju spavati, jer gdje mnogo ljudi u istoj prostoriji spava, 
zrak se vrlo pokvari, a udisati pokvaren zrak znači mamiti 
bolest na sebe. A ako se tko razboli, bolesnik ne može biti 
odijeljen od drugih, ostaje u toj sobi, pa nema mira ni on ni 
oni drugi u sobi. A ako se desi zarazna bolest, gotova je za- 
raza cijele porodice. Isto je tako veliko zlo, ako i žena i djeca 
pa možda čak i muž preko dana borave i rade u kuhinji, i 
jer kuhinjski zrak pun para od kuhanja vrlo škodi zdravlju. 

Sa zdravstvenog stanovišta treba urediti, da seljačka 
kuća ima uz kuhinju jednu prostranu sobu, u kojoj se boravi I 
i radi preko dana, a za svake dvije ili tri osobe po jednu ] 
spavaonicu (sobu za spavanje). Ako ima više djece, pogotovu ; 
veće, onda treba i za njih posebna soba. 

KUHINJA mora biti dosta prostrana, svijetla i zdrava, I 
jer u njoj domaćica provodi najveći dio svoga života. U I 
njoj mora biti dovoljno prostran štednjak. Nije dobro ] 

ognjište, koje i više troši. Dimnjak mora biti prostran, da 
brzo i dobro odvodi dim i nečist zrak. Dobro je, ako se u 
kuhinji ima i vode bilo iz vodovoda bilo od posebne crpke, 
da se ne mora svaki čas ići iz kuće po nju. Treba također 
posebna posuda za istresanje nečiste vode i otpadaka, koji 
se posebnim kanalom odvode iz kuće. Osim stola, na kojem 
domaćica radi, trebaju posebni ormari (kredenci), gdje se 
sprema suđe. Suđe ne smije visjeti otvoreno na zidu, jer to 
nije zdravo. U seljačkoj kući treba da je uz štednjak poseban 
uređaj za sušenje obuće. Taj se uređaj zagrijava vrućim 
zrakom iz štednjaka, a ovlaženi i smrdljivi zrak odvodi se 
u dimnjak. 

Uz kuhinju treba da bude SPREMNICA ZA JELO, 
koja neka i vratima bude spojena s njom. Ona mora biti 
dovoljno prostrana, mora imati prozor za prozračivanje i 
uz zidove police, na koje se meću razne stvari. Kako u ku- 
hinji, tako i u spremnici treba da vlada najveća čistoća i red. 

SOBA, U KOJOJ BORAVIMO ili možda i radimo 
preko dana, mora biti dosta velika sa stolom u sredini i sa 
dovoljnim brojem stolica. U toj se sobi i jede. Ona mora imati 
dovoljno svijetla, a grijati se može vrlo lako zidanim šted- 
njakom, koji je iz kuhinje pružen kroz zid do te sobe, a ljeti 
se može odijeliti od štednjaka, da ne grije. 

SPAVAONICE, u kojima neka spavaju samo po dvije 
do tri osobe, treba da imaju dosta zraka, pa se na svaku osobu 
računa 15 kubičnih metara prostora. U svakoj spavaonici 
su po dva kreveta (a uz to možda krevetić ili kolijevka za 
dijete), ormar, stolić, dvije stolice i ormar za odijelo i rublje. 
Nikako ne valja vješati odijela na vješalice, jer se praše i 
kvare. Prozori moraju biti uređeni, da se gornji dio može 
radi prozračivanja otvarati. U sobi za spavanje treba da bude 
i peć za grijanje. Najbolje su peći od kaljeva i to osobito one, 
koje imaju u sredini limeni prostor radi bržega zagrijavanja. 
Puno je zdravije spavati u hladnijoj nego toplijoj sobi, a 
svakako treba otvoriti prozore prije samoga spavanja, da 
u sobu uđe svježega zraka. Ako u kući nema kupaonice, 
onda treba da je u svakoj spavaonici pribor za umivanje : 
na posebnom stolčiću posuda (lavor), a više nje ručnik, 
ogledalo s češljem te četka za zube. Ako ima kupaonica, 
onda se u njoj nalaze sve te stvari. Ako i nema vodovoda, 
dobro je, da je u kući jedna manja sobica uređena za ku- 
paonicu, u kojoj su pod i zidovi jedan metar visoko od ce- 
menta i betona. Pod neka je prema sredini malo uleknut 
sa rupom, od koje vodi jedan kanal u zahod i sabire nečistoću 

u zahodsku jamu. Ako nema vodovoda, može se na zidu 
objesiti oveća posuda : iz nje neka voda curi kroz posebnu 
rešetku. Kod kupanja nalije se prigrijana voda i pušta kroz 
rešetku, a dotle se polagano peremo. 

SVIJETLO je u kući za zdravlje jednako potrebna 
kao i zrak. I zato su potrebni veliki prozori, da nam u sobe 
dolazi što više svijetla po danu. Najzdravije su one sobe,, 
u koje može da kroz prozor dopre i sunce svojim zrakama, 
jer^ sunce ubija mnoge klice bolesti. Po noći ima raznih 
načina osvjetljenja. Tu su voštane ili stearinske svijeće, 
uljanica, petrolejska, karbitna i druga rasvjeta. Od sviju 



ZA MUHU NIJE TEŽAK PUT IZ PLJUVAČNICE NA JELO 
Time na jelo prenosi klice bolesti, osobito sušice 


vrsta najzdravija je električna rasvjeta, jer najmanje kvari 
zrak, a uz to je i za oči najbolja. U seoskim kućama se upo- 
trebljava sad najviše petrolejsko svijetlo. No petrolejska 
svjetiljka treba svakako da ima staklo (cilindar), jer ako ga 
nema, jako se dimi i veoma kvari zrak. 

Za zdravu kuću potrebno je što bolje ČIŠĆENJE. 
Vapniti zidove treba bar dva puta godišnje. Podove treba 
mesti svaki dan, a prati bar jedamput u tjednu četkom za 
ribanje vrelom vodom sa nešto sode. Podovi se mogu ma- 
zati posebnim uljem za pod, koje uništava klice zaraznih 
bolesti, upija prašinu i sprečava razmnažanje buha i gamadi. 
Prije mazanja pod se mora dobro isprati, a dosta ga je dva 
do četiri puta godišnje mazati. Suđe se pere odmah poslije 
jela, a poslije pranja suda kuhinjski pod. 


30 


Da se ne unosi nečistoća izvana, treba dvorište mesti 
svaki dan. Obuću treba čistiti od blata struganjem po po- 
sebnom zavinutom željezu ne preveć oštra ruba, što je 
čvrsto namješteno pred ulazom u kuću. 

Za čišćenje odijela i cipela treba imati četke i masti 
2a cipele. Nažalost kod nas seljaci često nemaju običaja 
da cipele redovito čiste, nego puste da se na njima lijepi 
blato jedno na drugo. Radi toga koža na cipeli otvrdne 
i postaje neugodna za nogu, stvara žuljeve, uzrokuje jače 
znojenje i drugo. Kada se cipele ili opanci redovito mažu 
i čiste, zadrže svoju gipkoću i traju puno duže. Zimi je dobro 



MUHA PRENOSI 

NEČISTOĆU I ZARAZNE KLICE IZ ZAHODA NA JELO, 
ako zahod nije uređen prema zdravstvenim propisima 


cipele (i s donje strane) mazati kakvom mašću ili uljem, jer 
onda ne propuštaju vlagu, a vlaga na nogama je gotova bolest 
(reumatizam). Čišćenje odijela i obuće treba obavljati, ako je 
ikako moguće, vani na dvorištu, samo ako je ružno vrijeme, 
tada se čisti odijelo na hodniku, ali nikada se ne smije to 
obavljati u sobi. Četke i sve, što treba za čišćenje, drži se 
najlakše u kakvoj kutiji ugrađenoj u maloj stolici u kuhinji. 

Vrlo nezdrav i nelijep običaj naših seljaka je PLJUVA- 
NJE po podu u kući i na bilo kojem mjestu. Za pljuvanje 
treba imati u kući pljuvačnice, u kojima će biti kakva te- 
kućina za raskuživanje. Pljuvačnica mora biti tako uređena, 
da do pljuvačke ne mogu doći muhe, jer one poslije dolaze 
na jelo i zagade ga, a mogu prenijeti i bolest. Najbolja je 
pljuvačnica poput kakove kutije, koja se u obliku ladice 

tura u drveni okvir, a stoji pričvršćena na zidu. Napunjena 
je pilovinom, koja se, kad je puna pljuvačke spali. Ona 
je zatvorena i u nju ne mogu doći muhe. 

ZAHOD je najžalosnije pitanje zdravlja na selu. Vrlo j 
često je zahod daleko od kuće, te do njega po noći ukućani, j 
osobito djeca, ne mogu doći. Zato što je zahod daleko, djeca 
vrlo često obavljaju potrebu gdje bilo u dvorištu, a onda 
nesamo da se širi smrad, nego se nečist često unosi u kuću, 
muhe prenose čestice svukuda, pa i na jelo. Vjetar prenosi ] 
sasušene čestice također svuda pa i u bunareve. Tako se pre- 
nose jajašca glista i trakavica. Kad čovjek ide do udaljenoga 
zahoda, može da pokisne i da se prehladi te razboli. Osim 
toga često zahodi ni nemaju posebnih pokrivenih jama, 
nego je nečist na otvorenom. Često je opet zahod vrlo blizu 
bunara, te voda odnosi čestice u bunar i time zagađuje 
vodu. 

Najbolje je zahod sagraditi u samoj kući pod istim i 
kućnim krovom. Krivo misle oni, koji drže, da bi se po kući ] 
širio smrad. Treba da se vrata zahoda dobro zatvaraju i j 
da je široka odvodna rupa, kojom nečist pada u nečisnu 
jamu. Osim toga treba urediti, da se vodom sapire nečist, 
te da se otvor poklapa. Za hvatanje nečisti treba urediti 
veliku cementiranu jamu, koja je pokrivena cementnom plo- 
čom. Gradi li se zahod izvan kuće, treba također da odgo- j 
vara zdravstvenim potrebama. Jama mora biti cementirana, ^ 
a sjedalo pod krovom.*) 

Gospodarske zgrade 

U dvorištu uz kuću nalaze se i razne gospodarske zgrade : 
to su staje, svinjci (kotac) i uređaj za perad (kokošinjac). | 
Važno je za zdravlje, kako su uređene i postavljene te poje- ? 
dine .gospodarske zgrade, jer ima dosta bolesti, koje se sa \ 
životinja mogu prenijeti na čovjeka. No nesamo radi bole- 
sti, nego i radi čistoće treba paziti i na uređenje svih gospodar- 1 
skih zgrada. Iz tih zgrada može se prenijeti nečistoća i ] 
prašina u kuću. Iz njih prelaze lako razni kukci, a ako su J 
pod istim krovom sa kućom, mogu da prouzrokuju i vlagu ’ 
kuće. Osim toga ako su gospodarske zgrade uređene tako, j 


*) Tko želi podići zahod da zdravlje bude _ što podesnije, 
može dobiti besplatno sve upute i planove od Škole narodnog 
zdravlja (Odjeljenje za sanitetsku tehniku) u Zagrebu, Mirogojska 
cesta broj 4. 


32 


da što više odgovaraju zdravlju, onda će i životinje, koje 
živu u tim zgradama, biti zdrave. A od zdravih životinja 
bit će zdravo mlijeko, zdravo meso i sve drugo, što od njih 
za život dobivamo. Nezdrave životinje daju i nezdrave 
proizvode. Tako je mlijeko sušičavih (tuberkuloznih) 
krava vrlo opasno, da se od njega zaraze djeca tom 
bolešću. Dakle moramo paziti, da nam krave, koze, 
ovce i druge domaće životinje budu zdrave. Zato zgrade, 
u kojima one živu, moraju biti uređene što podesnije za 
zdravlje, jer time čuvamo i zdravlje cijele kuće. 

Svaka vrsta domaćih životinja treba za sebe svoju 
zgradu, koja mora biti uređena prema potrebama tih živo- 
tinja. Ne valja, ako su krava, svinja i kokoši zajedno. Sve 



POKRIVENA GNOJNICA JE NAJBOLJA 


gospodarske zgrade moraju biti dobro građene i udešene 
prema svojoj svrsi, a u njima treba održavati red i čistoću 
što se može bolje. 

Već smo prije rekli, da su GNOJNICE često u dvori- 
štu i da zato, što nisu izgrađene onako, kako bi trebalo, 
prouzročuju nečistoću i bolesti. Gnojnica treba biti cemen- 
tirana, dosta duboka i tako uređena, da ima jednu plitku, 
veliku jamu sa koso nagnutim cementiranim dnom. Kraj 
te jame sa strane, gdje se dno koso spušta, nalazi se manja, 
dublja jama, u koju se cijedi gnojnica iz đubra u velikoj jami. 
Manja jama treba da je pokrivena. U ovako uređenoj gnoj- 
nici đubre brže trune, ništa se ne gubi i ne mogu ga razno- 
siti životinje kao onda, ako je đubre složeno negdje na hrpu. 
Gnojnicu treba urediti tako, da se iz staje kroz stražnji 
prozor đubre lako izbacuje u jamu. Nipošto ne smije gnoj- 
nica biti blizu bunara niti u dvorištu. 

Hrana i zdravlje 

Naše zdravlje mnogo zavisi od toga, kako se hranimo. 
Iako bi hrana baš na selu mogla biti tako izabirana i prire- 
đivana, da bude vrlo dobra, zdrava i jaka, redovito ona nije 
takva. U seljačkim je kućama hrana previše jednolična. 
Ne pazi se na to, da ona udovoljava potrebi prema radu i 
prema starosti. Kod hrane se obično gleda samo na to, da 
je bude dosta, da želudac bude pun, a za hranljivost nitko 
ne mari. Često se seljak najslabije hrani upravo onda, kad 
najviše radi. Seljak blizu grada ono, što ima najbolje, pro- 
daje, da dođe do novaca, a za sebe ostavlja ono, što je naj- 
slabije. Mala djeca jedu, što i odrasli, bolesni, što i zdravi. 
A moralo bi biti drukčije. Seljak može sam da ima i proiz- 
vodi sve, što mu je potrebno za hranu. Za meso odgaja 
životinje, biljnu hranu mu daju vrtovi i njive, tek nekoje 
stvari, koje se kod nas ne mogu uzgajati ili se tvornički pro- 
izvode, mora i seljak kupiti. 

Najviše se jede na selu KRUHA. Razne su vrste kruha 
i na razne se načine spremaju. Najbolji je kruh s kvasom, 
slabija je pogača. Brašno mora biti zdravo, a nipošto ne smije 
biti pljesnivo ili kako drugačije pokvareno. Od drugih 
biljnih jela jede se vrlo mnogo grah, grašak, zelje (kupus), 
krumpir i repa. Nažalost jela se od njih vrlo često ne prire- 
đuju onako, kako treba, a ne valja ni to, što se uvijek pri- 
ređuju na isti način. Često nisu dovoljno zamašćena i zači- 
njena ili opet previše. Tako se krumpir može prirediti na 
sto raznih načina uz razne dodatke. Isto tako je loše, što se 
mnoga biljna hrana ne sprema za zimu. Mogu se spremiti 
mahune, grašak, rajčice i mnogo drugo. Zelen, koja kao 
začin čini razne juhe jakima i tečnima, u mnogim je se- 
lima uopće nepoznata. 

VOČE je vrlo dobro za probavu, a za djecu upravo nu- 
žno. Vrlo je dobro prirediti od voća pekmeze. Može se voće 
spremiti i za zimu, a i potrebno je da se sprema. U Bosni 
sam jeo na primjer kruške divljake spremljene u kačici 
u vodi (tako zvanoj „turšiji”) pa su bile izvrsne, a isto tako 
je i onaj sok, u kojem se one bile, odlično piće. Neke vrste 
voća i pekmeza služe i kao lijek. Tako su na primjer skuhane 
suhe šljive, kruške i jabuke vrlo dobre za uređenje stolice 
(otvaraju), a pekmez od drenjka zatvara. Za bolesnike je 
vrlo korisno ukuhano voće (tako zvani kompot). Uz voće 
treba spomenuti i med, koji je vrlo zdrav i može služiti 
za priređivanje slatkih jela. 


34 


Za zdravlje je vrlo važna MLIJEČNA HRANA. Ona 
je jeftina, a vrlo hranljiva i dobra. Nesamo mlijeko, nego i 
vrhnje, maslac, sir, maslo — sve je to za hranu i priređivanje 
hrane vrlo dobro. Poznato je, da u Bugarskoj ima vrlo 
mnogo seljaka, koji su doživjeli veliku starost. I učeni su 
ljudi stali da se pitaju : otkuda to, da bugarski seljaci tako 
dugo živu. I proučavali su to pitanje i našli, da je to zato, 
jer za piće mnogo uzimaju kiselo mlijeko i sirutku. A toga 
imadu dosta i naši seljaci, samo bi trebali više da ga piju. 



CEMENTIRANO ĐUBRIŠTE 

Ako nije pokriveno, treba ga svakih deset dana prevrtati, da gnoj 
s površine dođe u dubinu i time se spriječi razvoj muha i gamadi 

MESO se u selu jede najmanje. Najviše se jede sušeno 
meso. No i to nije onako priređeno, kako bi moglo biti. 
Suši se često tako, da se prije ni ne namače u salamuru, 
a osim toga se previše soli. Na to bi trebalo više paziti i bolje 
to udešavati, jer baš sušeno meso može mnogo škoditi zdra- 
vlju. Na selu bi mogli imati najboljega mesa od živ adi, koje 
ne bi ni mnogo stajalo. Ali i tu je velika nebriga. 

Uopće bi o hrani i priređivanju hrane trebalo voditi 
mnogo više brige. Naše bi seoske domaćice morale nastojati, 
da nauče što bolje kuhati. Nije sramota učiti. Dapače dika 
je sve bolje i bolje znati. Sada postoje već mnoge takozvane 

domaćinske škole, gdje se seoske djevojke uče 
svim poslovima u kući i priređivanju dobre hrane.*) U sva- 
kom bi se boljem selu mogli i morali priređivati domaćinski 
tečajevi za seoske djevojke i žene, kao što se to čini kod 
sviju prosvijetljenih naroda. A svakako bi i seoske domaćice 
trebale da imadu knjigu, u kojoj piše, kako se šta kuha.**) 

Odijelo, rad i odmor 

I ODIJEVANJE seljaka nije uvijek onakvo, kako 
bi za zdravlje trebalo biti. Nije zdravo, da se žene i djevojke 
pretovaruju haljinama : meću po nekoliko sukanja jednu 
na drugu, da stoje kako treba, pa kojekakve privjeske i 
drugo. U mnogim su se krajevima, osobito blizu gradova, 
seljanke povele za gradskom modom, pa nose prekratke 
haljine, a to je opet za zdravlje vrlo štetno. Često je gornji 
dio tijela previše toplo obučen, a donji slabo ili nikako. 
Isto tako je štetno prejako stezanje tijela. Mnogo već zla 
čini selu gradska ženska moda, koja i u selo prodire. Ostav- 
lja se stari način odijevanja. Žene i djevojke ne će više da 
nose platnene haljine, nego traže svilu i drugo, što je manje 
vrijedno od domaćega platna. Time se škodi selu, jer se 
troši previše novaca na odijelo. Žene često nose na glavi 
upravo ogromne pokrivače, a muškarci teške i nezdrave 
šubare. Trebalo bi više paziti na onu poznatu : „Čizma 
glavu čuva, šubara je kvari !” Vrlo je nezdravo, što mnogi 
rade, da zimi žene maramom, a muškarci posebnim šalom 
prekriju usta te iznova udišu istrošeni zrak, što su ga sami 
izdahnuli. Odijela moraju svakako biti prilagođena godiš- j 
njoj dobi : ljeti tanje i svjetlije, zimi deblje i tamnije odijelo. ’ 
Tko nosi debela odijela — kao kožuhe, prehladit će se lako 
usred ljeta, čim ga skine. 

Još mnogo više pažnje treba posvetiti OBUĆI, jer 
ona zapravo čuva zdravlje. Bili to opanci ili cipele, treba 
da su takvi, da ne propuštaju vlagu do nogu, a ujedno po 


*) Takve su na pr. domaćinske škole : u Lovrečini-gradu 
kod Vrbovca, u samostanu časnih sestara milosrdnica u Slavon- 
skoj Požegi te po drugim važnijim gradovima sviju naših krajeva. 

**) Takvu knjigu izdalo je još godine 1908. Društvo sv. 
Jeronima pod naslovom „Hrana i kako se p r i r e đ u j e“, 
a napisao ju je Miroslav Galović. Ta se knjiga ne može više 
dobiti, pa je zato Društvo sv. Jeronima izdalo ove godine novu 
knjigu „Domaćica u k u h i n j i“ od Marije Cezner. Tu bi 
knjigu trebala da ima svaka kuća na selu. 

mogućnosti treba da dozvoljavaju prozračivanje. Vrlo je 
štetna tijesna obuća, jer sprečava slobodno kretanje krvi, 
a široka opet pravi žuljeve i naboje. Bos ne bi trebao nitko 
da ide, jer se vrlo lako noge ozlijede i zaraze. Lako možeš 
uštediti na cipelama, pa izgubiti na zdravlju. Samo ljeti 
za lijepog vremena dobro je, da djeca na selu idu bosa. 

Kod seljaka nije ni RAD I ODMOR raspoređen onako, 
kako bi trebalo. Mnogo se seljaci tuže radi preteškog 
rada u nekim mjesecima u proljeće i koncem ljeta. Istina, 
ne može se seljakov rad rasporediti kao rad u kakvu uredu 
ili školi. No može se mnogo toga uraditi prije, a ne u zadnji 
čas. Oruđe za oranje, kopanje i drugo treba da je uređeno 
davno prije, nego što ga seljak treba. I kod mnogih drugih 
poslova je slično. Danas se mnogi gospodarski poslovi obav- 
ljaju pomoću raznih strojeva i brže i bolje nego li prije sa- 
mim čovječjim radom. Selo, koje je složno, osnovat će za- 
drugu za nabavu strojeva i time će mnogo olakšati posao. 
Uz to strojevima obavljen posao često je unosniji od dru- 
goga. Tako na primjer sijalicom zasijan usjev daje više 
ploda. Jedno veliko zlo za očuvanje zdravlja na selu jest 
to, što se djeca prerano počnu upotrebljavati za teške ra- 
dove u polju. To im škodi razvoju i zdravlju. Iz takve djece 
nikad jaki i zdravi ljudi, jer im je u mladosti oduzeto od 
najdragocjenije snage. Isto tako i žene treba da se više po- 
svete kući, nego li da rade preteške muške poslove. 

Odmor, kojega na selu najviše ima zimi, vrlo često 
nije onako koristan, kako bi trebao biti. Neki provode 
svoje slobodno vrijeme u gostionici ili u pustom razgovoru 
kod susjeda. Dobar gospodar će vrijeme svoga odmora 
provesti u čitanju kakve bilo korisne ili zabavne knjige. 
To je i za dušu i za tijelo korisnije, nego li tratiti vrijeme u 
zaguši j ivoj gostionici. 


Vjera, prosvjeta i zdravlje 

Za čuvanje zdravlja u prvom je redu potrebno znanje 
o zdravlju i njegovu čuvanju. Tko ne zna, šta mu koristi, 
a šta škodi, taj ne će ni zdravlje moći čuvati. Ima mnogo 
toga, što nam godi i što rado činimo, a štetno je za naše 
zdravlje i za naš život. Poznato je, kako čovjek, koji je 
oznojen i zagrijan, osjeća veliku žeđ i traži hladovinu ili 
vjetar. Isto se tako vrlo često događa, da zagrijan čo- 
vjek pije hladne vode. Mnogi osjeti kod toga odmah neku 
bol, ali mnogi ne osjeti ništa. Poslije nekog vremena pojavi 

se prehlada, ali on se ne obazire mnogo na to. A bas takva, 
katkad posve mala prehlada može da bude prvi povod su- 
šici. Drugi opet voli, kada je uznojen, stati negdje, gdje 
jako puše vjetar, ili u debeli hlad. Zamalo ga strese neka 
drhtavica, ali na to ne svraća posebne pažnje. Tek kašnje 
kada započnu probadanja, vidi, da je učinio svom zdravlju 
veliko zlo. Treba dakle znati, što smijemo, a što ne smijemo 
učiniti, da sačuvamo svoje zdravlje. 

Tako je to i što se tiče jela, odijela, načina života i 
mnogog drugoga. Sve stvari naše okoline, i žive i nežive, 
utječu na naše zdravlje. Prva dakle treba da nam je briga, 
da znamo, šta nam sve može škoditi, a šta koristiti zdrav- 
lju. To znanje donosi nam PROSVJETA. Samo prosvijetljen 
čovjek znat će svoj život udesiti prema potrebama svoga 
zdravlja. Zato je najpreča naša potreba, da nastojimo oko 
svoje naobrazbe i oko naobrazbe svojih bližnjih. Narodno 
se zdravlje može očuvati i ojačati najviše tim, ako se na- 
rod poučava o onom, što za svoje zdravlje treba da zna. 
Onaj, koji znade, što treba raditi za očuvanje zdravlja, 
pa koji se prema tome vlada, može da mnogo učini i drugima 
već samim svojim dobrim primjerom, a pogotovo, ako i 
druge upućuje, kako da čuvaju svoje zdravlje. 

Prosvjeta je kod sviju naroda u najužoj vezi s vjerom. 
Povijest nas uči, da se prosvjeta svih naroda osniva na nji- 
hovoj vjeri i vjerskim uredbama. Vjera utječe na odgoj 
čovjeka i kao pojedinca i kao člana ljudske zajednice. Ona 
je oslon u našem djelovanju. Ona uređuje naše odnose prema 
nama samima i prema drugima, i to mnogo jače, nego što 
to mogu ljudski zakoni. Čovjek može ljudske zakone obići, 
izmaći njihovu dohvatu, jednim paragrafom će advokat 
pobiti drugi paragraf. Ali onaj, koji vjeruje, nosi u sebi 
svijest o dobru i zlu te osjeća svojom savješću, šta smije, 
a šta ne smije učiniti. 

VJERA je prvi i najjači prosvjetni pokretač. Znamo iz 
povijesti, da se širenjem vjere širi i prosvjeta i znanje. Zato 
i u vjerskim naredbama ima mnogo toga, što se odnosi na 
život i zdravlje ljudi. Tako na primjer muslimanska vjera, 
koja je nastala u Arabiji, gdje je velika vrućina, traži od 
svojih vjernika, da se prije molitve peru, a to je svakako 
u vezi sa velikom toplinom onoga kraja. Osnivač musliman- 
ske vjere Muhamed metnuo je tu odredbu u vjerske 
propise zato, jer je znao, da nečistoća baš u vrućim kraje- 
vima postaje leglo bolesti. Isto je tako zabrana, da musli- 
mani ne smiju jesti svinjetine, potekla odatle, što se meso 

od topline lako kvari, a baš je svinjetina tada za zdravlje 
jako opasna. Uostalom i kod drugih vjera u istočnim kraje- 
vima, pa i u židovskoj vjeri, slične su odredbe glede svinje- 
tine i pranja. 

Kršćanstvo kao najsavršenija vjera sadrži vrlo mnogo 
naredaba, koje služe čovjeku za očuvanje zdravlja. Pro- 
motrimo li samo zapovijedi Božje ! Dvije od njih izričito 
služe za zdravlje čovjeka. Kada se kaže ,,Ne ubij !”, time 
je rečeno, da uopće ne smijemo škoditi zdravlju svoga bli- 
žnjega, a ni sami svomu. Šesta zapovijed, koja kaže : „Ne 
sagriješi bludno !”, ima osim svog ćudorednog značenja i 
značenje za zdravlje. Tko se ogrešuje o tu zapovijed, lako 
se dokopa kakve gadne (t. zv. spolne) bolesti. Liječnici 
tvrde, da najviše naših ljudi uništavaju tri poroka: pijan- 
stvo, sušica i spolne bolesti. Spolne bolesti imaju još naj- 
goru stranu u tome, što od njih ne trpi samo onaj, koji bo- 
luje, nego i potomstvo njegovo. Šesta zapovijed Božja 
dakle svima, koji vjeruju i živu po vjerskim načelima, daje 
vrlo važnu uputu za čuvanje zdravlja. A ta uputa je 
puno više nego bilo kakva druga obična uputa, koje se 
možemo, a ne moramo držati. Zapovijed Božja veže nas 
u savjesti, i nje se moramo držati, jer nas drukčije čeka 
neizbježiva kazna, koja nas često stiže već bolešću na 
ovom svijetu. 

Prve dvije crkvene zapovijedi govore o svetkovanju 
blagdana. I one imaju značenje za zdravlje, jer kada se 
kaže, da šest dana radimo, a sedmi dan da otpočinemo, 
naređuje nam vjera odmor, koji je za naše zdravlje jako po- 
treban. Ona nam čak kaže i to, kako treba odmor provesti : 
ne ići u birtiju ili kamo drugamo, nego treba da idemo u 
crkvu i Bogu se molimo. A eto baš s tim polaskom u crkvu 
opet nas vjera navodi na neke stvari, koje su nam i za zdrav- 
lje i te kako potrebne. Naš seljak ne će doći u crkvu kakav 
god, u zamazanom odijelu. On ima posebno odijelo, u kojem 
ide u crkvu. On se osim toga, prije nego što pođe u crkvu, 
dobro opere i umije, očisti cipele, počešlja vlasi. Jednom 
riječi u nedjelju i na blagdan naš seljak najviše učini za svoju 
čistoću. Ali nesamo da čovjek očisti sebe za blagdane, 
nego čisti i kuću i dvorište. Subotom valjane domaćice 
operu cijelu kuću bolje i savjesnije nego u druge dane. 
Subotom se pomete nesamo dvorište, nego i ulica ispred 
kuće. Za veće se blagdane kuća čak i ovapni, a često se iz- 
nese i sve iz kuće na zračenje i obavi veliko čišćenje ili spre- 
manje. To čišćenje koristi našemu zdravlju. Tako eto 

propisi za svetkovanje nedjelje i blagdana imadu utje- 
caja i na čuvanje zdravlja. 

Vjera traži umjerenost u jelu i pilu. A baš ta umjere- 
nost je za zdravlje najbolja. Mnogo i mnogo ljudi boluje 
uslijed prevelikog užitka u jelu i pilu. Zato je osobito za 
zdravlje dobro, što vjera traži, da u određene dane postimo. 
Kad je posni dan, čovjek mora da se odrekne prevelikog 
obilja hrane, jer smije jesti samo jednom na dan do sita, 
a kod nemrsa upućuje se čovjek na biljnu hranu, koja je 
puno zdravija od mesnate hrane. 

Vjera brani i sprečavanje poroda, koje je uzrok velikom 
zlu. Sprečavanjem poroda nesamo da se smanjuje broj stanov- 
ništva, nego je to štetno i za zdravlje onih, koji to crne. 
Liječnici mogu dokazati, da velik broj žena umire rano ili 
boluje cijeli život upravo zato, što su se dale nagovoriti na 
to, da se riješe poroda. Prava je strahota, kako se baš tim 
ubijanjem nerođene djece, što treba ubrojiti među naj- 
užasnije grijehe, razara zdravlje i uništavaju cijele porodice 
i cijela sela. 

I čednost u odijelu ima veliko značenje za zdravlje. 
Kolikima prelagane, jako izrezane ili prekratke te stegnute 
haljine donose svakakve bolesti i nevolje^ Stezanjem tijela 
trpe mnogi važni nutarnji dijelovi čovječjega tijela. Tako 
se osobito za žučne kamence tvrdi, da ih uzrokuje prejako 
stezanje, pa se zato najviše javljaju kod žena. Zato je i to, 
što Crkva ne odobrava pretjeranu i često nepristojnu modu 
građanskih žena, te preporuča čednost u odijevanju, opet 
u uskoj vezi i sa čuvanjem zdravlja. 

Kada vidimo, koliku važnost ima vjera za zdravlje 
čovjeka pojedinca i cijele zajednice, onda nam je još razum- 
ljivije, zašto je crkva u selu tako važna. U crkvi se nepre- 
kidno tumače i razlažu Božje zapovijedi i narod se upućuje 
na život po Božjoj volji. U njoj ljudi čuju od svećenika 
riječi utjehe, dobivaju pouke o dužnostima, a mnoge te 
pouke vrlo su korisne i za zdravlje čovječje. Ljudske zakone 
obično seljaku nitko ne tumači ni ne kazuje, nego se samo 
njihov prekršaj kazni, a da se redovito ni ne pita za pravu 
krivnju ; naprotiv eto vječne, Božje zakone kazuju i tumače 
neprestano sluge Božje po crkvama. U tom kazivanju i 
tumačenju Božjih zakona izvor je najpotrebitijih pouka 
za cijeli naš život, pa — kako smo eto samo na nekim važ- 
nijim primjerima vidjeli — i za naše zdravlje. Zato nam 
svima mora biti mila naša seoska crkva kao budna čuvarica 
našeg i vremenitog i vječnog dobra. 

Osim vjere i crkve pozvana je na čuvanje narodnog 
zdravlja i ŠKOLA. Ona dapače na čuvanju zdravlja može da 
učini više nego ikakva druga ustanova. Rekli smo, da ćemo 
svoje zdravlje znati samo onda čuvati, kada smo poučeni 

0 tom, što treba da činimo za to. Škola je pozvana, da nas 
u svemu poučava. Nije zadaća škole jedino u tom, da nauči 
samo čitati, pisati i računati. Ona mora čovjeka naučiti i 
drugim stvarima, od kojih treba na prvome mjestu da bude 
pouka o čuvanju zdravlja. U školi će djeca naučiti u pr- 
vome redu čitati, jer bez čitanja nema nikakva pravog 
znanja. Malo je ljudi, koji bi svojim mozgom mogli doku- 
čiti sve, što im treba. Potrebno nam je iskustvo mnogih 
drugih i ljudi i stoljeća, u kojima su ljudi živjeli. A to isku- 
stvo možemo tek onda saznati, ako znamo čitati. No osim 
te koristi, koju škola pruža time, što nas uči čitati, ona nas 

1 sama poučava o čuvanju zdravlja. U dječjim se čitankama 
među ostalim štivom nalaze i članci o čuvanju zdravlja, 

0 zaraznim bolestima, o čistoći, pranju zubi i teko redom. 

No nije dosta samo to, da selo ima školu, u kojoj će se 
djeca među ostalim poučavati i o čuvanju zdravlja. Selo 
(općina) je dužno, da ta škola bude i sagrađena tako, da u 
njoj djeca ne gube zdravlje. Radi toga je često vrlo loše, 
da se na selu za školu iznajmljuje zgrada, koja se ne može 
upotrebiti ni za što drugo. Takve stare zgrade obično su 
niske, sa malim prozorima, vlažne i nezdrave pa su zato 
štetne za zdravlje djece, koja idu u takve škole. Godine 
dječjeg školovanja jesu doba najjačega dječjeg razvoja, 
pa ako ona u tim godinama borave u takvim nezdravim 
školskim zgradama veći dio dana, to mora ostaviti ne- 
povoljnog traga na mladom dječjem tijelu. Zato iz takve 
škole često i izlaze djeca blijeda i ispijena, umorna i neve- 
sela, pa ih majke žale, kako su se odviše umorila školom. 
A kad tamo, to nije od umora, nego od toga, što se u takvim 
školskim zgradama potkopava djeci zdravlje. 

Školska zgrada mora biti upravo za školu građena, a 
ne samo preuređena. Visoke sobe sa velikim i brojnim pro- 
zorima moraju davati što više svijetla i zraka, a uređaji 
za prozračivanje moraju omogućivati što bolju izmjenu 
nečista zraka sa čistim. Uređene peći moraju davati dovoljnu 

1 podjednaku toplinu, a ne da u sobi bude jedno vrijeme 
prevruće, a drugi put opet previše hladno. Peć ne smije 
dimiti, da se moraju i zimi neprestano držati otvoreni pro- 
zori, a djeca drhtati od zime. Najbolje je, da se školske peći 
lože iz hodnika. Oko škole mora biti prostran vrt ili voć- 

njak sa tratinom te veliko igralište, da djeca vrijeme odmora 
mogu provesti u igri na svježem zraku i na suncu. 

Škola mora biti zdravstveno (higijenski) što bolje ure- 
đena i zato, da djeca u njoj vide uzor dobro uređene kuće 
i da osjete, kakva je od urednosti korist za zdravlje. Red 
i čistoća u školi moraju pokazati, kako su red i čistoća uopće 
potrebni za zdravlje i udobnost čovjeka. 

Seoska škola mora imati i svoj školski vrt, da u njemu 
školska djeca radeći sama upoznaju bolje, kako se šta u vrtu 
radi. To je i za zdravlje djece silno vrijedno, jer radeći u 
vrtu kreću se djeca na zraku i suncu te time imadu dvostruku 
korist. U vezi sa školom trebalo bi urediti uzorno gospodar- 
stvo, koje bi pogotovu potrebno bilo za opetovničare. Tu 
bi se djeca uputila, kako je potrebno obavljati razne težačke 
poslove, a da se ne nanosi šteta zdravlju.*) 

Posebno bi trebalo urediti opetovnice za žensku seosku 
mladež — više kao domaćinske škole. U njima bi djevoj- 
čice mogle učiti, kako se obavljaju kućni poslovi tako, da 
budu za zdravlje što korisniji. Gledao sam na primjer u 
jednom selu, kako djevojčice metu pred kućom cestu uoči 
blagdana. Ulica se sva napuni prašine, jer nije polivena 
vodom. Na uzornom gospodarstvu uz takvu opetovnicu 
naučile bi djevojčice, kako se pazi na čistoću, kad se muzu 
krave. Uz opetovnicu za ženske trebala bi i neke vrste kuhinja, 
gdje bi se djevojčice učile kuhati jela onako, kako je to 
dobro i zdravo, te kako da jela budu što hranljivija i kori- 
snija. Upravo kod kuhanja se mnogo na selu griješi, pa se- 
ljak, koji zapravo grad i cijelu državu hrani, najslabije jede. 

Župnici bi mogli nastojati, da se nijedna djevojka 
ne uda, dok nije svršila takove domaćinske škole, jer bi 
onda znala i bolje kuću urediti i bolje kuhati. 

Uz crkvu i školu za širenje prosvjete, a napose za šire- 
nje pouke o čuvanju zdravlja vrlo je važna i potrebna KNJ 1- 


*) ima u nekim državama i takvih škola, u kojima se vrši 
obuka na zraku, u prirodi, kadgod je lijepo vrijeme. To su škole 
u prirodi, a zovu se i šumske škole, jer se nalaze redovito u blizini 
kakve šumice. Takva šumska škola postoji kod nas samo u Zagre- 
bu. Ne treba ni reći, kako je za zdravlje djece korisno, što su 
u takvim šumskim školama djeca više na svježem zraku nego u 
školskoj zgradi. Mnoge bi se naše seoske škole mogle ugledati u 
takve šumske škole, pa da se i u njima po lijepu vremenu obuka 
vrši izvan školske zgrade na svježem zraku. U tu svrhu trebao 
bi biti uređen prostor uz školu tako, da bude dosta drveća, koje 
pravi hlada, i da bude što više zelenila. 

ŽNICA I ČITAONICA. Svako napredno selo uredit će 
sebi knjižnicu i čitaonicu, da njegovi stanovnici mogu vi- 
djeti, šta se sve u svijetu događa i šta su sve ljudi iskusili 
te u knjigama i novinama iznijeli. U svemu će tom naći 
i bezbroj pouka o zdravlju. Čitajući novine svaki će brzo 
uvidjeti, kako piće štetno djeluje na čovjeka, kako su mnogi 
u pijanstvu počinili i počinjaju razbojstva, ubivstva, oti- 
mačine i sva moguća zla, jer takvih događaja novine dosta 
donose. Isto tako će iz novina saznati mnoge slučajeve, 
gdje ljudi uslijed nepažnje gube zdravlje i život. Baš danas, 
kad je pojedincima radi nestašice novaca teže nabavljati 
knjige i novine, dobro dolazi selu knjižnica i čitaonica. 
Gdje postoji čitaonica, tamo se nauče i stariji i mlađi redo- 
vito dolaziti u nju, mjesto da idu i vrijeme i novac i zdrav- 
lje gubiti po gostionicama ili bilo gdje drugdje. Svaki će po- 
šten i pametan čovjek radije otići u knjižnicu i čitaonicu, 
gdje će lijepo saznati, šta se u svijetu događa, kako se drugdje 
živi i radi. Naravno, da je vrlo važno, da u knjižnici i čitao- 
nici bude i takvih knjiga i novina, koje govore o zdravlju i 
upućuju na njegovo čuvanje.*) 

Osim čitaonice i knjižnice dobro je, ako u selu postoji 
i kakvo PROSVJETNO DRUŠTVO. Najbolje je, da takvo 
prosvjetno društvo bude osnovano na katoličkom temelju, 
da bude dio takozvane Katoličke Akcije, koja osniva pose- 
bna društva za muževe, posebna za žene, zatim posebna 
za momke i posebna opet za djevojke. Sva su ta društva 
okupljena oko župnika, koji im je i glavni savjetnik i vođa, 
te imadu zajedničko župsko vijeće Katoličke Akcije. U tim 
društvima se održavaju sastanci, na kojima se drže razna 
poučna predavanja, zajednički se čitaju knjige i časopisi, 
prikazuju kinematografske slike (ako ima župski mali kino), 
vode se razgovori o svemu, što se na takvom sastanku 
vidjelo i čulo, itd. Dakako da se tu mogu iznijeti i mnoga 
korisna predavanja o zdravlju, koja katkad mogu biti po- 
praćena i kinematografskim živim slikama. I inače će u 
takvim prosvjetnim društvima često biti razgovora i dogo- 
vora o svemu, što je korisno i za zdravlje sela. 

U selima, gdje se na prosvjetnom polju živo radi, do- 
lazi brzo do toga, da treba sagraditi PROSVJETNI DOM. 


*) U kojem selu nema knjižnice ili čitaonice, može lako da 
se osnuje u vezi i u sporazumu sa Društvom sv. Jeronima, koje 
je tu uvijek spremno pomoći većim brojem knjiga. Društvo sv. 
Jeronima dapače želi, da u svakoj župi uz svetojeronimsko povje- 
reništvo postoji i jeronimska pučka knjižnica. 

Katkad se zove Društveni dom, Hrvatski dom, Katolički 
dom, Narodni dom, ili nosi ime po kakvom narodnom veli- 
kanu (na pr. kralju Tomislavu, biskupu Štrosmajeru itd.) 
ili po prosvjetnom društvu u tome mjestu. U takvom je 
domu središte prosvjetnog rada. U njemu je uređena posebna 
soba za knjižnicu sa policama za knjige, stolom za popis 
knjiga i za knjigu, u kojoj se bilježe pozajmljene i vraćene 
knjige. U drugoj je sobi čitaonica, gdje na poduljem stolu 
leže novine i časopisi, pa tko dođe, sjedne k stolu i čita bez 
ikakve smetnje. U nekim prosvjetnim domovima postoji i 
posebna soba za društvene igre : u njoj su na više stolova 
smještene razne igre kao šah, domino i još koje druge, 
kojima se osobito mladež može ugodno pozabaviti. Takve 
su igre svakako puno bolje po zdravlje nego li skitanje po 
gostionama i ulicama. Dakako da se tu kod nijedne igre 
ne smije igrati za novac, jer se time raspaljuju strasti i omo- 
gućuju tučnjave, a to nije nikako dobro, pa ni za zdravlje. 

U prosvjetnom domu je posebna dvorana za predava- 
nja i predstave. Više puta ima zgode, da kakav učeniji čo- 
vjek — liječnik, učitelj, svećenik ili drugi — održi kakvo 
predavanje o kojoj dobroj i korisnoj stvari. Napose su pre- 
davanja o zdravlju i čuvanju zdravlja u selu potrebna. 
Ako u domu ima takva dvorana, onda je lako održavati 
češće koje predavanje. Vrlo su poučne i predstave, koje 
u takvim domovima priređuje omladina. Te predstave 
mogu biti iz svih mogućih područja, a danas ima i takvih, 
koje zorno prikazuju kakvo zdravstveno pitanje i upućuju 
na njegu zdravlja. Ne treba ni isticati, da takva dvorana 
tim, što zaokupi omladinu oko priređivanja predstava, 
pomaže i zdravlju, jer daje ugodnu razonodu i odmor te 
odvraća omladinu od gostionice, klatarenja i drugih be- 
skorisnih, a katkad čak i štetnih zabava. 


Zabave i zdravlje sela 

ODMOR je čovjeku veoma potreban. I vjera nam 
nalaže, da iza šest dana rada sedmi dan svetkujemo kao 
dan Gospodnji. Svaki pošteni radnik, koji se šest dana nara- 
dio, s veseljem očekuje nedjelju, dan odmora. Nedjeljom 
će okrijepiti klonule sile i prikupiti nove snage za rad. Čo- 
vjek se odmara i radnim danom, osobito u vrijeme prije 
i poslije jela. To čini radi svoga zdravlja. Nije dobro jesti 
jako umoran, jer tada ne osjećamo u jelu prave slasti. Po- 
slije jela je odmor potreban, da se u miru probavi hrana. 

Puna se trbuha ne može raditi, jer sva krv onda dođe u pro- 
bavne organe (ustroje), odakle će nakupiti hranljivih tvari 
i raznijeti ih po cijelome tijelu. 

Nedjelja je posebni dan, kad se cijeli dan čovjek odmara. 
No mnogi provode nedjelju tako, da im nije ni na odmor 
ni u korist, nego šta više na štetu. Ima ih dosta, koji u po- 
nedjeljak ne mogu raditi, kako treba, jer su nedjelju, mjesto 
da su se odmarali, proveli u piću i terevenki. Gdje u selu 
ima knjižnica i čitaonica ili gdje prosvjetno društvo prire- 
đuje nedjeljom sastanke ili predavanja, tamo imadu seljaci 
prilike da nedjelju provedu u dobrome odmoru, koji će biti 
koristan za njihovu dušu, a i za njihovo zdravlje. 

Da se čovjek razonodi za vrijeme odmora, da se na čas 
riješi brige i razmišljanja, dobro je, da se katkad i pozabavi 
kakvom zabavom. Samo takva zabava ne smije biti zabava 
u birtiji uz čašicu, jer takve zabave obično ne svršavaju 
dobro, nego štetno i za zdravlje i za džep. U naprednom selu, 
koje ima svoj prosvjetni dom, uredit će prosvjetno društvo 
kojom zgodom kakvu zabavu, gdje ćeš se moći ugodno 
pozabaviti, a da pri tome mnogo ne potrošiš i da ne škodiš 
svome zdravlju. 

U nekim je našim krajevima običaj, da se drže SIJELA. 
Na takvim sijelima ima i loših običaja, koje ne može čestit 
čovjek pohvaliti, a ne prijaju ni zdravlju. Negdje je običaj, 
da se na sijelu rade kakvi poslovi, pripovijedaju razne 
priče, pjevaju pjesme i igraju razne igre. Takva sijela, ako 
traju onako, kako treba, nijesu štetna, samo treba da na 
njima ima i starijih ljudi, koji paze na mlađariju. Mogu čak 
na takovim sijelima biti i razne pouke. Ima u Bosni krajeva, 
gdje se na takovim sijelima vode pametni razgovori, pjevaju 
dobre crkvene i poštene svjetovne pjesme, moli krunica ili 
slično. U jednom selu u Moslavini jedan školovani čovjek 
na takvim zimskim sijelima čita sakupljenima jeronimske 
knjige. Obično se sijela drže zimi, kada nema toliko posla, 
pa je lakše s ustajanjem i lijeganjem, a noći su duge. Treba 
da se pazi, što nažalost mnogo puta nije, da ljudi sa sijela 
ne izlaze onako obučeni kako su sjedili u toploj sobi. Treba 
da se zaogrnu i obuku nešto, da se putem ne bi prehladili. 
Nezgodno je također, što mnogi vode djecu na takva sijela, 
pa se onda djeca premaraju, ne naspavaju dobro ili zaspu 
tamo, pa ih valja kući nositi ili buditi iz sna, a to sve vrlo 
škodi dječjem zdravlju, koje je vrlo osjetljivo. Nije dobro 
ni to, ako se u maloj sobici sastaje velik broj ljudi, pa zrak 
postaje zagušljiv i pokvaren, a soba se ne može dobro pro- 

zračiti. Često čak ni prozora ne daju otvoriti. Pogotovu 
je štetno po zdravlje, kad na takvim sijelima stariji znadu 
sobu tako zapušiti, da se dimi kao iz peći, a tim se još više 
zrak pogoršava. Tu onda dođe do nezgode, da i mlađima daju 
pušiti i nauče ih na pušenje, koje je vrlo štetno za zdravlje, 
napose za zdravlje mladih ljudi. 1 piti neki znadu na takvim 
sijelima, pa često i preko mjere. Piće je nesamo otrov za 
zdravlje štetan, nego može da dovode i do mnogih drugih 
zala. Pijani ljudi se lako rasrde i potuku, pa se znalo dogoditi 
i to, da je za takvog prijateljskog sijela pijan čovjek ubio 
svoga najboljega prijatelja. 

Kako je već prije rečeno, PIĆE je jedno od onih triju zala, 
od kojih pogiba najveći dio našega naroda. Treba stoga 
izmalena priučavati djecu, da budu trezvenjaci, to jest, 
da ne piju i da ne puše, pa će im biti bistar um i zdravo srce. 
Osobito na dane odmora i svetkovanja pa u raznim druš- 
tvenim prilikama i na zabavama čovjek dolazi u priliku, 
da pije vina ili drugog kojeg alkoholnog pića. Budimo opre- 
zni, ne dajmo se zavesti ni od društva ni od veselja, nego 
pijmo što manje, ako baš nikako ne možemo izbjeći tomu, 
da nikako ne pijemo. 

Ima sela, gdje je običaj, da se nedjeljom i blagdanom 
seoska mladež poslije mise ili iza večernje kod same crkve 
ili u gostionici uhvati u KOLO i da ga igra katkada i do u ka- 
snu noć. Samo po sebi igranje u kolu vrlo umara čovjeka, 
osobito tamo, gdje se nadigravaju. Mladež gleda, tko će ljepše, 
brže, vatrenije igrati i koga će više gledati. U kolu nastaju 
često svađe, neprijateljstva i kraj kola i radi kola često 
mnogi mladić izgubi zdravlje, dobije batina pa znade doći 
i do tučnjava sa smrtnim slučajevima. Stradaju mnogo i 
djevojke, i što se tiče dobroga glasa, i što se tiče zdravlja. 
Mnogi momak i mnoga djevojka idu onako zagrijani od 
igranja piti vode, drugi opet uznojeni stanu negdje na pro- 
puhu i na vjetru ili lagano obučeni i znojni ostaju neogrnuti 
na hladnu vremenu, pa eto prvog povoda nesretnoj pre- 
hladi, koja je prvi korak do sušice. 

Tamo, gdje se kolo produžuje do u kasno u noć, dolazi 
i do nemoralna života. Zagrijani kolom u noći mogu da se 
mladi ljudi zaborave, a posljedice znadu biti teške i kobne, 
nesamo za zdravlje, nego i za cijeli život. 

Osobito je kolo štetno tamo, gdje se igra u gostionici. 
Tu ne može biti bez pića, a piće već vodi brigu o svim zlima, 
bilo što se tiče imanja, bilo zdravlja čovjekova. 

Da se čovjek blagdanom zabavi i razonodi, dobro je, 
da se u selu priređuju ZABAVE, ali pristojne zabave pod 
nadzorom starijih u prosvjetnom domu, gdje će mladež 
moći da se ugodno i dobro provede, a da ne naškodi zdrav- 
lju tijela i duše. No i kod takvih zabava, ako ima igranja, 
(plesanja), treba paziti na zdravlje. Ponajprije treba da se 
soba, gdje se svijet nalazi više puta dobro prozrači. To 
treba činiti osobito u onoj sobi, u kojoj se pleše (igra). Po- 
dove takve sobe treba već prije zabave dobro očistiti, izme- 
sti, oprati i nauljiti, da se ne diže prašina, koja izgriza pluća 
i otvara puteve sušici. 

U najnovije se doba zauzimanjem nekih župnika uvode 
po selima i mala KINA. Dobar kino može velike usluge 
učiniti prosvjeti, a osobito zdravstvenoj prosvjeti. Izrađeni 
su filmovi, koji prikazuju razne zdravstvene pouke, na pri- 
mjer o sušici, gdje se pokazuje, kako sušica nastaje, kako se 
opaža i suzbija. Tako ima zgodnih poučnih filmova i o dru- 
gim bolestima. I kinu zapada velika zadaća, da podiže 
smisao za poboljšavanje zdravstvenih prilika na selu i u 
gradu. A osim toga je kino ujedno dobra i prijatna razonoda, 
vrlo dobar odmor, a privući će lakše i one, koji bi inače iz- 
gubili vrijeme u gostionici. Pretjeranost u pohađanju kina 
može također da postane zlo, kako se to vidi po gradovima. 
Tu se prikazuju u kinima svakakvi komadi, koji su često 
i nepristojni i iz kojih se osobito mladež ne može ničemu 
dobrome, nego samo zlu naučiti. Ako dječaci i djevojčice 
zarana počnu ići vrlo često u kino, to će nesamo zlo utjecati 
na njihov odgoj, na njihovu dušu, nego će to škoditi i njihovu 
zdravlju, jer kino razdražuje mnogo živce, pa se živci raz- 
bole, a čovjek s bolesnim živcima mnogo trpi i sam, a od 
njega trpe i drugi. 

Zdravlje na selu kao i u gradu ima još jednog prijate- 
lja, koji često može da bude i neprijatelj : to je ŠPORT. 
Tim imenom nazvali su Englezi razne zanimljive igre i za- 
bave na svježem zraku ili u vodi. Šport je i veslanje i pli- 
vanje i jahanje i vožnja na biciklu, zatim igranje loptom, 
koja se odbacuje nogom (nogomet), rukom (rukomet), 
lopaticom, koja je isprepletena žicom od crijeva (tenis), 
palicom (golf), a ima i mnoštvo drugih igara, koje se sve zovu 
šport. Sve su te igre i zabave nastale, da se mladež zabavi 
na svježem zraku u prirodi. To je svakako dobro i korisno 
za zdravlje. Takve su igre i zabave i vrlo zanimljive, jer se ‘u 
njima obično igrači natječu, koji će bolje igrati i u igri po- 
bijediti. Lijepo je gledati, kako se veslači ili plivači natječu, 


47 


tko će brže i ustrajnije moći veslati ili plivati. I zdravo je 
to, ako se plivači i veslači ne naprežu baš pretjerano. Kod 
športskih igara s loptom obično su dvije stranke igrača, 
koje nastoje, da jedna drugu „pobijede”. Takve igre rado 
gledaju i mnogi drugi ljudi, pa se po svim gradovima pri- 
ređuju športske utakmice, na koje znade doći i mnogo ti- 
suća gledalaca. To je zabava posebne vrsti i za one športske 
igrače i za gledaoce. I sve je dobro, dok ne prijeđe u pretje- 
ranost. Osobito je za zdravlje opasna pretjeranost kod igra- 
nja športske igre, koja se zove nogomet. Poslije svjetskoga 
rata stao je nogomet sve više da prodire i na selo i tu postaje 
puno opasniji za zdravlje nego u gradu. U prvome redu 
zato, što obično nema nikoga, tko bi seosku omladinu upu- 
tio u pravilno igranje nogometa, koje bi bilo korisno za 
zdravlje. Najviše se radi na tome, tko će pokazati više snage 
i tko će grublje i silovitije igrati, loptu jače ili dalje odba- 
civati. Tu nastaje među igračima guranje i otimanje, koje se 
zna svršiti katkad i s čijom slomljenom rukom ili nogom, 
potresom mozga, a nekad i pravom tučnjavom. Od pretjera- 
nog igranja nogometa opažaju se štetne posljedice tek ka- 
snije, osobito na oboljenju srca. Treba zato taj šport svesti 
na pravu mjeru, treba dobro znati pravila igre i svrhu nje- 
zinu. Nije svrha športske igre, pa ni nogometa, u tom, tko 
će koga pobijediti, nego je svrha jačanje tijela kretanjem, 
trčanjem i skakanjem, a ujedno treba da se mladež tu pri- 
učava disciplini (zaptu) i osjećaju zajednice, pa kao što 
tu u igri svi igrači nastupaju za jednoga, a jedan za sve, 
tako treba da to bude uopće u životu ljudi, koji živu zajedno. 

Posebno kod zabava na selu treba istaknuti DJE- 
ČJE ZABAVE. Obično su djeca izvan škole, ako ih rodi- 
telji ne trebaju, prepuštena sama sebi. Igraju se svagdje, a 
najradije u prašini na sredini ceste. Kolika je tu opasnost 
po zdravlje, o tome na selu ne vodi nitko računa. Zato i 
imaju često seljačka djeca gliste, jer njihova jajašca donesu 
iz prašine. A koliko škodi i sama prašina na našem tijelu, 
to je teško i opisati : dosta je reći, da je prašina leglo neči- 
stoće i klica raznih bolesti. No nije dječje igralište samo na 
cesti. Ono zna biti i na puno grđim mjestima : po barama, 
na svinjskom i govedskom ispasištu, na đubrištu, u seoskoj 
grabi i močvari. Ne treba ni govoriti, koliko je tu prilike, 
da se djeca zaraze kakvom bolešću, koja može biti i vrlo 
opasna. 

Već je rečeno, kako je potrebno, da kod škole ima udo- 
bno igralište, na kojem bi djeca provodila svoje odmore. 

Na tome igralištu, koje bi trebalo lijepo urediti, da djeca 
budu sigurna od mnogih zdravstvenih neprilika i opasnosti, 
mogla bi se sva djeca iz mjesta igrati kad nema škole. Prema 
starosti djece trebalo bi im metnuti i koju ljuljačku i kakvu 
drugu igru, da se mogu zabaviti. Vrlo je važno, da se djeca 
igraju na mjestu, gdje ih može uvijek netko promatrati i 
voditi brigu o njihovu vladanju. 

Još je bolje, da se na zgodnom mjestu uredi igralište za 
manju djecu, koja ne idu u školu, kako bi se mogla igrati i u 
ono vrijeme, dok druga djeca imaju školu, a da ne smetaju 
školskom radu. Najbolje je da takav prostor za igralište bude 
ograđen živicom, šumom ili voćnjakom, da ima tratine i pije- 
skom nasute zemlje, kako bi se djeca mogla bez opasnosti igrati. 
Uz zgodan nadzor koje starije žene mogla bi na tome igra- 
lištu ostati sva malo odraslija djeca, kada im majke odlaze 
na posao, a nemaju koga ostaviti s djecom, pa se događaju 
nesreće. Nije rijedak slučaj, da su djeca igrajući se zapalila 
štagalj, staje pa i samu kuću, jer su bila bez nadzora. Ako 
je zgodno, da se igralište uredi kod potoka, pa da se u potoku 
malo korita očisti i uredi tako, da se djeca mogu kupati i 
sunčati, to je vrlo zdravo. Potok dakako ne smije biti dubok 
ni brz, da ne bude za djecu opasan. Svakako treba urediti 
nadzor kakve starije žene. Ona može sjedeći kod djece 
ugodno provoditi vrijeme, a uz to paziti, da se ne dogodi 
kakvo zlo. 


Gospodarske radnje i zdravlje 

U selu ima gospodarskih radnja, koje su potrebne cije- 
lome selu, a koje imaju također velik utjecaj na zdravlje 
stanovnika u selu. To su u prvome redu mlin i pekara, zatim 
mesnica, pa dućan i gostionica. Osim njih ima i takvih, koje 
su kao neke vrsti tvornice u malom : to su ciglana i krečana. 

Da vidimo, kako sve te radnje imadu veze i sa zdravljem 
sela, pogledajmo ponajprije MLIN. Ako selo ima u blizini 
rijeku ili potok, onda obično ima netko, tko drži mlin. Ljudi 
nose svoje žito u mlin i čekaju, dok se ne samelje, a ima i 
takvih mlinova, gdje svaki čovjek, koji dođe na meljavu, 
sam sebi melje. U takvim mlinovima ljudi ostaju preko noći, 
lako se prehlade, nazebu i tako štete svoje zdravlje. Još je 
gore, kada je mlin daleko, jer se osobito zimi za nevremena 
može lako čovjek prehladiti, dok do samoga mlina dođe. 
Zato je dobro, ako u selu ima mlin. Tada seljak ne mora 

mnogo brašna najedamput samljeti i bojati se, da se staja- 
njem ne bi pokvarilo. Ne valja baš ni to, da svaki sam sebi 
melje, jer ne zna svaki mljeti tako, da bude dobro brašno. 
Drugačije je, ako postoji mlin, u kojem stručno izučeni mli- 
nar melje brašno. Takvo je brašno i bolje i čišće. Zato danas 
sve više maha uzimaju mlinovi, koji su bolje uređeni i u ko- 
jima melju mlinarski majstori. Takav se mlin može osnovati 
i kao zadružni mlin, pa će biti još korisniji. Mlin mora biti 
uredan, kod mlinarskog posla treba da vlada čistoća, jer 
brašno treba da bude čisto i valjano, ako od njeg hoćemo 
da imamo dobru i zdravu hranu. 

Kao što je važno, kako nam se melje brašno, tako je 
važno i to, kako nam se peče kruh. Obično na selu svaka kuća 
ima krušnu peć, u kojoj svaka kuća za sebe peče kruh. 
No ima već i takvih slučajeva po selima, da neke veće po- 
rodice ili više porodica zajedno imaju zajedničku PEKARU, 
u kojoj reduše nekim redom peku kruh i to odjednom za 
nekoliko dana, katkada i za cijeli tjedan. Taj način pečenja 
kruha ima tu zlu stranu, da takav kruh, osobito ljeti, po- 
stane star i nije tečan ni zdrav, kad se jede čak sedmi dan 
nakon pečenja. Makar kruh spremili i na najhladnijemu 
mjestu, bit će manje tečan, a uz to može od vlage, osobita 
ako se čuva u podrumu, postati nezdrav, pa čak i za život 
opasan. Na selu svijet obično ne može imati toliko vremena, 
da kruh peče svaki dan, a bio bi i velik trošak. Puno je bolja 
zajednička velika pekara, izrađena prema svim zahtjevima 
za zdravlje, u kojoj izučeni pekar peče kruh uz malu odštetu 
u naravi (za žito, brašno). Kruh će mijesiti domaćice u ku- 
ćama prema svojim prilikama i potrebama, a onda svaki 
označiti kakvim znakom i poslati u pekaru, da se ispeče. 
Takovim bi uređenjem otpala briga i gubitak vremena,, 
a ujedno bi zajednička pekara značila boljak i glede zdrav- 
lja, jer bi bila bolje uređena, mogla bi se lakše i nadzirati, 
nego sadanje privatne pekarne. 

MESNICA je na selu manje potrebna, ali ako su prilike 
na selu takve, da ona postoji, onda treba nad njom voditi 
nadzor, da ona bude takva, kako ne bi škodila zdravlju 
ljudi, koji iz nje nose meso. Svaki zaklani komad mora 
pregledati ili veterinar ili liječnik. 

DUĆAN je u selu svakako potreban. Ako u selu nema 
dućana, moraju seljaci često ići i po najgorem vremenu, 
koje je opasno i za život i zdravlje, u dalje mjesto za dućan- 
ske potrebe. Ako ima dućan u selu, mora i on biti udešen 
tako, kako je to za zdravlje sela najbolje. Seoski dućan 

mora imati sve potrebe za jelo, odijevanje i život. Za jelo 
treba da se u dućanu mogu dobiti one stvari, koje ne mogu 
seljaci sami proizvoditi. Ta roba mora biti prema zdravstve- 
nim potrebama. Napose posude za priređivanje jela treba 
da su u tom pogledu, kako treba. Nije dosta, da se u du- 
ćanu nalaze posude sa okrhanim emajlom, koji je za zdrav- 
lje vrlo opasan, ili da ima suda sa postaklicom (glazurom), 
u kojoj ima olova, jer je i to opet štetno. Šećer sol, kava i 
sve druge životne potrebe moraju biti u dućanu smještene 
i čuvane prema zdravstvenim zahtjevima. Ne smije se na 
primjer nečista sol prodavati za ljude. Dogodilo se već, 
da su jednu sol, koja je za gnojenje, prodavali ljudima za 
jelo. I čistoća i red u dućanu ima svoje zdravstveno znače- 
nje. Ima slučajeva, gdje u seoskom dućanu vreće s brašnom 
stoje pokraj bačve, u kojoj je petrolej, pa to brašno upije 
miris petroleja. Naravno, da to brašno nije ni ugodno ni 
dobro ni zdravo. I za odijevanje, napose za obuću treba u 
dućanu da bude također sva roba takva, da njom kupci 
mogu koristiti svom zdravlju. Ne smiju biti cipele jeftine, 
a loše vrste, koje propuštaju vodu ili stvaraju žuljeve. 

Dućane obično drže po selima Židovi, koji za kratko 
vrijeme zarade velike pare i sele u gradove, gdje podižu 
veće radnje. Znam nekog Židova, koji je u selu nabrao 
novaca, došao u grad i kad je propao, opet se vratio u selo, 
.gdje mu je dobro išlo. Najbolje je, da se osnuju i urede 
zadružni dućani. Seljaci osnuju nabavnu zadrugu, 
a ona ima dućan s robom. Dućan vodi izučeni trgovac, 
odbor zadruge nadzire, kako se dućan vodi, pa se može roba 
nabavljati uz povoljnije uvjete, nego da je pojedinci pose- 
bno nabavljaju. Ujedno onaj mali dobitak, koji na robi 
bude, može zadruga upotrebiti na razne dobre ustanove u 
selu (na primjer za vatrogasce, za Prosvjetni dom itd.). 

Sa stanovišta zdravlja treba tražiti, da dućan u selu 
uz ostale životne potrebe ima i takvih stvari, koje su po- 
trebne za zdravlje, kao što su češljevi, četke za odjeću i 
obuću, četke i paste za zube, sapune za ruke i rublje, sode 
za pranje rublja i mnoge druge stvari. 

GOSTIONICA je u selu obično vrlo veliko zlo. No ona 
je ipak katkad u selu i potrebna, ali mora biti uređena tako, 
da u njoj putnici, koji dolaze u selo po službenom ili trgovač- 
kom poslu, mogu dobiti noćište i dobru hranu. Selo posje- 
ćuju mesari, marveni trgovci, trgovci žitom i službene 
osobe, pa kada dođu, treba da mogu u seoskoj gostionici 
naći dobro noćište i hranu. 

Dobro uređena i vođena gostionica može biti i vrela 
prihoda za samo selo. Ako je kraj lijep, ako je okolica bar 
malo brdovita, ako ima šume, dobre vode, mira i tišine, 
dolazit će stranci na ljetovanje, a onda u gostionici mora biti 
dobra hrana. Ti stranci ostavljaju dosta novaca. Tako 
u Sloveniji mnogim selima ljetovanje stranaca donosi vrla 
velik dohodak. Šteta, da to kod nas nije razvijeno ni u onim 
krajevima, gdje bi moglo biti. U selu bi trebalo biti dobro 
uređenih soba za stanovanje, u kojima bi stranci mogli 
stanovati. Ima u nas krajeva, gdje bi po prirodnim ljepo- 
tama ljudi iz grada vrlo ugodno mogli provesti ljeto. A ta 
bi nosilo lijep prihod u gotovu novcu seljačkim kućama. 
Uz stan obično gosti uzimaju i neke druge stvari : voće, 
mlijeko, jaja, slanine, sira i drugoga, i tako seljaci dođu 
do gotovih novaca. Koliko bi samo naše siromašno Hrvatska 
Zagorje po svojim brežuljcima moglo ovako zaraditi ! 

Kada je bio govor o kući i gradnji kuća, rečeno je, 
da su najbolje kuće zidane od cigle. Takve kuće najbolje 
odgovaraju zdravstvenim potrebama. Seljacima je obično 
teško nabaviti cigle. Dosta je skupa, a skupa je i dobava 
iz mjesta, gdje ima CIGLANA. No ciglana se može podići 
svagdje, gdje ima gline ; Danas čak nije potrebno ni da se 
prave skupe peći za pečenje cigle niti druge naprave. Može 
se nabaviti ručni stroj, u kojem se cigla vrlo brzo skalupL 
Dobro promiješana i uređena glina meće se u kalupe, a taka 
isprešana cigla se dobro osuši pod kakvim krovom na dobroj, 
promaji. Od osušenih cigala urede se peći tako, da se jedna 
na drugu naslažu bez maza, a onda se pod njima naloži 
dobra vatra, da se ispeku. Tako pečena cigla može biti 
posve dobra za gradnju kuća. Ujedno je takva cigla jefti- 
nija od tvorničke, koja je dobavljena iz daljega mjesta. A 
jeftina cigla omogućuje jeftinu gradnju zdravih i dobrih 
kuca i ostalih zgrada. No treba paziti, da se takvo mjesta 
za pravljenje i pečenje cigle ne uzima u samome selu. Dim 
i vatra onečišćuju zrak, a u jamama, iz kojih se kopa glina 
za ciglu, nastaju bare, te se legu komarči, koji su opasni 
za zdravlje. 

° Sim ciglane važna je za gradnju i VAPNENICA ili 
KKECANA. Ona je vrlo važna za održavanje zdrave kuće. 
Krečenje kuća treba obaviti izvana barem jednom u godini 
dana, a bijeljenje iznutra najmanje dva puta. Kuća se ne 
bijeli samo radi toga, što godi oku, nego još više zato, Što je 
to za zdravlje korisno. Vapnom se ubijaju klice mnogih 
zaraznih bolesti. Često treba ovapniti zahode pa koko- 

šinjce, svinjce i staje. Zato treba da selo ima jednu javnu 
vapnenicu napunjenu gašenim vapnom, iz koje će ljudi 
dobivati vapno. Sirotinja bi tu vapno morala dobivati ba- 
dava, jer baš u siromašnim kućama vrlo Iako izbijaju zara- 
zne bolesti, a od njih se lako raznesu cijelim selom. 

U selima, gdje uzgajaju lan i konoplju, imaju MOČILI- 
STA, gdje se moče lan i konoplja. Vrlo je nezdravo, da mo- 
čilište bude u samome selu ili više njega, jer od truleža na- 
staje smrad, koji se širi selom. Ako je močilište u potoku, 
onda se na onom mjestu, gdje je branom voda ustavljena 
radi natapanja, legu komarči, a takva smrdljiva voda uvijek 
je pogodna za razmnožavanje klica raznih bolesti. Zato 
treba močilište urediti izvan sela, i to nizvodno, to jest u 
potoku, gdje voda iz sela istječe, i to ponešto udaljeno od 
sela. 

Još je gore u selima, gdje UČINJAJU KOŽE. U po- 
tocima znadu močiti kože, da strune na njima onaj mesnati 
dio. Uslijed toga nastaje još gori smrad, a sa životinjskih 
koža, osobito od uginulih životinja, mogu se prenijeti naj- 
gore bolesti. Zato i to močilište mora biti što dalje od sa- 
moga sela. 


Društvene ustanove u selu 

Da se u selu može provoditi sve, što je potrebno za 
zdravlje, mora biti što jača svijest zajednice. Što je više 
razvijena ta svijest zajednice, što se više ljudi na selu drži 
one : „Jedan za sve, svi za jednoga”, to će lakše biti izvršiti 
sve, što treba oko uređenja sela na zdravstvenom području. 
Na zadružnom temelju može biti mnogo toga uređeno u 
selu. Zadružnim načinom može selo proizvoditi, što mu 
treba, to su onda PROIZVODNE ZADRUGE : zadružni 
mlin, zadružna predionica, zadružna pekama, zadružna 
ciglana, zadružna električna centrala za električnu ra- 
svjetu sela itd. U zadrugu mogu se udružiti ljudi na selu 
i u tu svrhu, da svoje proizvode mogu zajednički 
što bolje prodavati, to su onda PRODAJNE ZADRUGE, 
kao što su mljekarska zadruga, ribarska zadruga, čipkarska 
zadruga, žitarska zadruga, pčelarska zadruga, svilarska 
zadruga i tako redom. Prodajna zadruga lakše nalazi kupca, 
lakše otprema robu i postizava bolje cijene robi nego poje- 
dinac. Dobra prodaja manje zavisi od' slučaja, već više od 
spretnosti poslovođe zadruge. Osim toga u slučaju uspješna 

rada prodajna zadruga može od zarađenoga novca davati 
svojim članovima predujmove na račun robe, koja onda 
može dulje stajati, kao sijeno, žito itd. A kad cijene budu 
povoljnije, tek onda će zadruga prodati takvu robu. Za- 
nimljiv je primjer, kako su sadioci repe u Bačkoj podigli 
zadružnu tvornicu šećera, jer su im tvornice plaćale repu 
vrlo slabo. Prodajne zadruge nose veću dobit, jer se roba 
ne prodaje prekupcima, koji najviše zarade. Kao što mnogo 
koristi nose prodajne zadruge, tako su korisne i NABAVNE 
Z ^ DRU 9. E > ^oje nabavljaju svojim članovima na zajed- 
nički način robu, koju seljaci trebaju, pa da tako jeftinije 
i bolje do nje dođu. Takva nabavna zadruga drži u selu 
zadružni dućan, o kojem je već bilo govora. 

lako se na prvi mah čini, da zdravlje sela nema izravne 
koristi od zadrugarstva, ipak ima neizravne koristi. Svaka 
zadrugarska grana pomaže razvijanje svijesti zajednice, 
koja je potrebna i za zdravstveno shvaćanje. Osim toga 
zadrugarstvo podiže gospodarsko stanje sela, a time omo- 
gućuje rad i na svim poljima javnoga života, pa i na polju 
zdravstva i njegovih javnih ustanova. No ima i takvih 
zadruga, koje i izravno imaju utjecaj na zdravlje sela. U 
nekim se naime krajevima podižu ZDRAVSTVENE ZA- 
DRUGE, kojima je zadaća zdravstveno prosvjetljivanje i 
uređenje sela. Zdravstvenim zadrugama je zadaća i to, 
da omoguće članovima liječničku pomoć i nabavku lijekova! 
Uplaćivanjem malenih, neosjetljivih prinosa osigurana je 
članovima stalna liječnička pomoć i nabavka lijekova. 

Osim svega toga sve zadruge po svojim pravilima mogu 
jedan dio svoga čistoga dobitka upotrebiti za opće korisne 
svrhe, a tu onda svakako u prvome redu dolaze zdravstvene 
i prosvjetne ustanove. Već i zato je i zadrugarstvo vrlo ko- 
risno za zdravstveno uređenje sela. 

Među vrlo važne društvene ustanove u selu treba 
ubrojiti i VATROGASNO DRUŠTVO. To je i prosvjetna i 
zdravstvena ustanova, jer od požara, osobito gdje su 
zgrade od drveta, može bogato selo za jednu noć postati 
puka sirotinja bez krova i ognjišta. To se nažalost već više 
puta i dogodilo. Kod nesreće od požara dolaze vatrogasci 
u pomoć. No nesamo kod požara, nego i kod poplave vatro- 
gasno društvo obavlja skoro zdravstvenu zadaću spašavajući 
poplavljene. Uopće vatrogasno društvo ima svrhu pomoći 
u teškoj nesreći, koja zadesi selo. Zato je dobro, ako u selu 
postoji vatrogasno društvo, i treba da ga svi pomažu. 
Vatrogasno društvo obično podiže u svome mjestu VA- 

TROGASNI DOM, u kojem je u prvom redu spremište za 
vatrogasne sprave. Ali takav dom služi često i istoj svrsi 
kao i prosvjetni domovi, pa može poslužiti i zdravstvenoj 
prosvjeti sela. 

Bolesti i njega bolesnika na selu 

Ćuli smo već na početku ove knjige, da na selu ljudi 
više umiru nego po gradovima. Isto tako na selu ima i 
više bolesti nego u gradovima. Uzrok je mnogim bolestima 
na selu u neznanju, nemaru, često i u praznovjerju. Mnogo 
se puta događa, da u selu na ranu meću balegu, čak i ljudsku 
nečist, paučinu, strugotine sa kože i koješta drugo. Strašne 
mogu biti posljedice takva tobožnjeg liječenja. Često je 
uzrok bolesti nemar i nečuvanje, način rada i života. A 
kako se događa i to, da poneki seljak prije i lakše zove ve- 
terinara oboljelom govečetu, nego li liječnika oboljelom čla- 
nu porodice, i to smo već čuli. 

Na selu su najčešće rane i ozlijede, koje nastaju pri 
radu. Često se čovjek kod posla posiječe sjekirom, kosom, 
srpom, nožem i drugim oruđem. Ako je rana malena, na nju 
se ni ne obazire i radi se dalje. U takvu malu ranicu zalaze 
razne nečistoće, ona se pozlijedi i postaje sve gora, a pomoć 
se traži kod liječnika tek, kad je opasno, čak i vrlo kasno. 
Ako je rana takva, da teče više krvi, onda često na selu krv 
ustavljaju raznim sredstvima kao paučinom, strugotinama 
sa hrapave strane remena, katkada zemljom, balegom i 
sličnim. Nije čudo, da se onda takva rana dade „na zlo”, 
da dolazi do upale, pa i do teških otrovanja. Na svim se 
tim sredstvima mogu nalaziti u prašini najrazličitije štetne 
stvari, napose klice bolesti, koje tako dolaze u dodir sa krvi. 
Još je dobro, ako se na ranu metne sol, da zaustavi krv i 
stegne ranu. Ako se i sveže rana, često se poveže nečistom 
ili šarenom krpom, koja svojom nečistoćom i bojom može 
samo naškoditi. 

Bilo bi nesamo dobro, nego i vrlo potrebno, da svaka 
kuća ima nekih bar jednostavnih sredstava za raskuživanje 
i zavijanje. Tako bi trebalo imati hipermanganske otopine, 
jod-tinkture, bor-vazelina, dermatola, borove pastile, čiste 
vate i povoja. 

Hipermanganska otopina lako se napravi. U ljekarni 
se kupi hipermangana pa se rastopi u vreloj vodi, da bude 
gusta otopina. Radi se brzo i otopina se drži u tamnoj ili 
žutoj bočici. Kad teče krv iz rane, kapne se malo te guste 

otopine u vodu, da bude ružičasta, i njom treba onda isprati 
ranu pomoću vate ili čiste krpice. Kad krv prestane teći, 
rana se povije. Još je bolje, ako se u ranu metne dermatola 
ili bor-vazelina, a onda tek povije. Najbolje je rane namazati 
— ne previše — jod-tinkturom, koju gotovu kupimo u lje- 
karni. Dobro je ranu isprati dobrom šljivovicom, kad ne- 
mamo ničega drugoga. Nipošto to ne smijemo činiti nečistom 
vodom i krpom. 

Na otekline i uboje treba staviti hladne obloge od obične 
čiste vode, a još bolje rastopinu borovih pastila u čistoj 
vodi. Na pola litre vode dolazi jedna pastila. Tom se vodom 
namoči vata ili čista krpa, metne na oteklinu i onda suhom 
krpom zamota. Dobri su i oblozi šljivovice na ubojima. 

Opekline, od kojih nije koža spala, treba namazati 
bor-vazelinom ili natrti komadićem namočene obične sode 
za pranje rublja. Smanje se bolovi i sprečava guljenje kože, 
dizanje vodenih mjehurića i stvaranje rana. Jače opekline 
namažu se uljem ili još bolje oblože čistom kudeljom ili va- 
tom namočenom u bjelanjke od jaja. U svakom slučaju 
sve, što na ranu dolazi, mora biti čisto, i što prije treba 
tražiti liječničku pomoć.*) 

Najraširenija bolest na selu je sušica ili tuberkuloza. 
Ona se najviše širi radi nepažnje, neopreza i nečuvanja od 
prehlada, a i radi toga, što se sušičavi bolesnici ne odjeljuju 
od zdravih ljudi. Iz jedne te iste zdjele jedu zdravi i bole- 
sni, čak i istom kašikom, piju iz jednoga suda vodu, pljuju 
jednako po podu ne znajući, da tako šire klice sušice. 

Od prehlade čuva nas u prvom redu odjeća i obuća. 
One moraju biti uređene prema godišnjoj dobi i vremenu, 
moraju biti čiste i čitave. Osobito je važno, da ne propuštaju 
vlagu, jer ona krči put prehladi. Ljeti lagano, a zimi dovoljno 
toplo odijelo treba da čuva tijelo od prehlade. Obuća treba 
da je lagana za vrućih dana, da omogućuje isparivanje 
nogu, a topla, nepromočiva zimi, da ne pušta tjelesne to- 
pline van, ni izvanje vlage unutra. Kad dolaziš u toplije 
prostorije, treba ogrtač ili zimski kaput skinuti, a navući 
ga opet, kada izlaziš iz tople sobe. Glavu treba pokriti ljeti 
laganim pokrivačem (dobro je, da se glava nauči i bez po- 
krivača), a zimi ne treba metati na glavu previše topao 
pokrivač, pa nije nikako dobro, što u nekim krajevima 


*) Mnoge upute o drugim slučajevima naći će čitatelji u 
knjigama „Zdravlje" i „Zarazne bolesti" od dra Markovića, što 
ih je izdalo Društvo sv. Jeronima. 

uvijek nose šubare, koje treba da služe samo po najgoroj 
zimi. Obuća ne smije biti navučena na bosu nogu. Vrlo je 
štetno, ako puštamo, da se prokisla odjeća i obuća suši na 
nama. Treba je skinuti i osušiti u prostoriji, u kojoj nitko 
ne boravi, niti spava. 

Da se čovjek očuva od prehlade, najbolje je nastojati, 
da tijelo očvrsne. Dobro je svako se jutro do pojasa prati 
hladnom vodom. Vrlo je dobro, da se prije spavanja operu 



ZDRAVO JE SVAKI DAN SE PRATI DO PASA 
Ovo je zgodan uređaj za takovo umivanje i pranje 


noge odstajalom vodom. Ruke treba prati uvijek prije jela. 
Znojan ne smiješ ići na propuh, niti se izvaliti u debeli hlad 
ili na rosnu travu. Važno je za zdravlje pranje ustiju i zubi 
poslije jela, jer klice mnogih bolesti prodiru po zubima u 
tijelo. Zube treba svakako oprati prije spavanja. Sve su 
to načela, po kojima se čovjek čuva od prehlada i time od 
sušice. No uza sve to treba paziti, da se ne primičeš preblizu 
sušičavim ljudima, kad govore, jer oni šire klice svojim 


57 



dahom i kašljanjem. Nikako nije dobro spavati i jesti s 
njima zajedno. 

Veliko je i često umiranje djece na selu. Već pri po- 
rodu umire uslijed nečistoće i nepažnje velik broj djece. 
Dojenčad umire uslijed toga, što ih seoske žene nose na rad 
i ostavljaju na suncu, prašini i kiši, daju im dojiti, kada su 
majke umorne i ugrijane, odbijaju ih od prsa za ljetnih 
mjeseci, a vrlo rano im počinju davati tešku hranu, koja je 



PRIJE SVAKOG JELA TREBA OPRATI RUKE 
Tko tako ne čini, lako može neopranim rukama prenijeti 
kakve klice bolesti na jelo i u usta 


samo za odrasle. Tu eto treba majkama dobre pouke.*) Malo 
veća djeca često se razbole od srdobolje (dizenterije), jer 
jedu nezrelo voće, od glista, jer se igraju u prašini, i od ra- 


*) O tom će buduće godine Društvo sv. Jeronima izdati 
posebnu knjigu pod naslovom ,, Majka i dijete”, koju piše jedan 
katolički liječnik. I jeronimski časopis ,, Obitelj” donosi majkama 
mnogo pouke o tom, kako i što sve treba da znadu za zdravlje 
svoje male djece. 

znih drugih čestih bolesti. Radi slaboga nastojanja oko či- 
stoće djece nastaju kraste, pa i šuga. Isto tako od nečistoće 
dobivaju djeca, a i odrasli, žvale, pa treba paziti, da ne pi- 
jemo vodu iz posuda, iz kojih piju oni, koji imadu žvale. 

Zarazne bolesti se na selu vrlo lako šire osobito zato, 
što ih neuki kriju, i dok ne dođe do prijave, već su mnogi 
zaraženi od bolesti. Treba znati, da se moraju vlastima 
prijaviti zarazne bolesti : kolera, kuga, žuta groznica, velike 
ospice, pjegavac, tifus, dizenterija, škrlet (šarlah), gušo- 
bolja, zarazno zapaljenje mozga, drijemalica, crveni vjetar, 
sakagija, zli grč, prostrel, guba, bjesnilo i porodiljska groz- 
nica, kao i sve spolne bolesti. Druge neke bolesti moraju se 
javiti, kada se pojave u velikoj mjeri. To su mrase, vodene 
ospice, veliki kašalj, zaušnjaci (mumps) i gripa. Svaki do- 
maćin, u čijoj se kući te bolesti pojave, dužan je to javiti 
vlastima, da se zapriječi širenje zaraze. Ako nam je i 
teško, što se naš razbolio od takve bolesti, moramo ipak 
misliti i na druge svoje ukućane i suseljane, da ne zadesi i 
njih našom krivnjom takva bolest. Zato eto ne smijemo 
tajiti takvu bolest, nego je treba prijaviti, da liječnik za 
vremena stane na kraj njenu širenju. 

Kada je netko bolestan od koje zarazne bolesti, ili samo 
sumnjiv, da od nje boluje, prva je stvar odijeliti ga od dru- 
gih. Iza toga dolazi raskuživanje prostorija, gdje je bo- 
lesnik bio i gdje su ljudi, koji su s njime dolazili u doticaj. 

Kako svaki čovjek ne može znati, da li je u nekom 
slučaju zarazna bolest, treba prije svega pozvati liječnika 
bolesniku. Nikada ne treba žaliti novca ni vremena, koje se 
potroši na liječenje čovjeka. Zdravlje je najdragocjenije 
blago, što ga imamo na ovom svijetu. Šta će nam sve drugo, 
ako nemamo zdravlja ? Zato su sami sebi neprijatelji, koji 
ne zovu liječnika u bolesti. Jedan bolesnik, koji se ne liječi, 
kako treba, može u nekom slučaju značiti smrt cijele po- 
rodice, ako ne dođe na vrijeme liječniku, da mu savjetuje, što 
treba činiti. Treba se sjetiti, koliko je samo života pokosila 
gripa iza rata, iako znade biti posve nedužna bolest. Je- 
dan sušičavi u porodici može prenijeti bolest na cijele rodove, 
čak može kuću tako zaraziti, da se i puno kasnije drugi 
zaražuju u njoj. 

Ima mnogo bolesti, koje dolaze na čovjeka sa životinja : 
takve su bolesti šuga, sakagija, slinavka, crni prišt, a uvijek 
se prenose radi nepažnje i nečistoće. Od ikričava mesa 
dobivamo trakavicu, koja je također opasna za zdravlje i 
život. Ujedom pobješnjelih životinja dolazi do bjesnoće. 

Pas i mačka imaju u njušci nekih crvi, koji mogu dospjeti 
u čovjeka, zavuku se u jetra i s vremenom je to gotova 
smrt. (Bolest, koja hara u Hrvatskom Primorju). To se do- 
gađa često kod djece, koja se rado igraju s psima. Zato treba 
braniti djeci, da ne diraju pse i da ih ne maze. Pjegavi tifus 
prenose uši, povratnu groznicu buhe i stjenice, a malariju 
neki komarči. A sva ta gamad razmnožuje se uslijed nečistoće. 

Prvo je i najvažnije čuvati se od bolesti. A ako nas je 
bolest ipak snašla, treba se razborito liječiti. Evo, na što 
treba, kad imamo bolesnika, u prvom redu paziti : Bolesnika 
treba smjestiti u zasebnu sobu. Treba paziti, da ima što više 
mira, a posebnu brigu treba posvećivati njegovoj čistoći i 
čistoći njegove sobe. Vrlo je važno, kakvu hranu dajemo 
bolesniku. U tom se na selu vrlo mnogo griješi, jer bolesnom 
daju obično istu hranu, koja se kuha i za zdrave. I to, kako 
postupamo s bolesnikom i kako ga njegujemo, znatno utječe 
na stanje njegova zdravlja. Ako nije moguće, da bolesnik 
ima sve, što treba, kod kuće, treba ga spremiti u zdravstveni 
dom (ako ga u mjestu ima) ili prenijeti u najbližu bolnicu. 

Neš seljački svijet u krajevima blizu rudnika, industrij- 
skih poduzeća i tvornica, koji radi i u takvim poduzećima, 
strada u pogledu zdravlja više nego drugi seljaci i pravi 
tvornički radnici i rudari. To je stoga, jer mu životne prilike 
nisu uređene kao u pravih tvorničkih radnika. U prvom im 
redu škodi više nečistoća, koja je kod takvih poduzeća po- 
većana, a osim toga, jer se ne hrane prema radu u tvornici. 
Mnogi od njih nose malo hladne hrane, sira, kruha, luka i to 
pregrizu za vrijeme odmora... Treba nastojati, da še uz 
ovakva poduzeća podignu dvije ustanove. U prvom redu 
kupalište, gdje bi se radnik poslije rada morao okupati i 
presvući čistije odijelo, kad ide kući. To bi ujedno djelovalo 
i na okolinu, jer bi čist radnik tražio, da mu budu čisti i 
žena i djeca, a i kuća. Druga bi ustanova bila posebna ku- 
hinja za ovakve radnike. U njoj bi mogli za jeftine pare 
dobiti toplo i dovoljno krepko jelo, koje je potrebno za težak 
posao... Te bi dvije ustanove trebalo zakonom urediti i 
strogo paziti na izvrši vanje zakona. 

Najteže je onim bolesnicima, koji radi siromaštva 
ne mogu da se liječe, koji u bolesti možda nemaju šta ni da 
jedu i koje nema tko da poslužuje i njeguje, kako je to za 
bolesnike potrebno. Tu treba da se nađu ljudi dobra srca, 
da takvim jadnim bolesnicima pomognu. To traži kršćanska 
ljubav, koja se uvijek mora pokazati najviše ondje, gdje 
je velika nevolja. Gladne nahraniti, žedne napojiti i bole- 

snike pohađati te se brinuti za njih — to su najplemenitija 
djela kršćanskoga milosrđa, najljepši dokazi prave kršćan- 
ske ljubavi prema bližnjemu. Latinski se ta ljubav prema 
bližnjemu zove karitas (piše se : caritas). Prema toj riječi 
zove se i organizacija kršćanske pomoći bližnjemu KARITAS 
ili DOBROTVORNOST. Sv. Otac Papa izdao je prije neko- 
liko godina posebnu encikliku (okružnicu) o tom, kako treba 
baš danas, gdje bijeda i nevolje po svem svijetu rastu, sve 
veću brigu posvećivati kršćanskoj dobrotvornosti. Zato je 
preporučio, da se svuda osnivaju karitativne ustanove, 
to jest društva, koja će se brinuti, da pomažu onima, koji 
su gladni, bolesni i nevoljni. Takve karitativne ustanove 
osnovane su iza toga po svim našim biskupijama. U zagre- 
bačkoj nadbiskupiji bio je na čelu takvoga karitativnog 
rada sadašnji nadbiskup koadjutor dr Alojzije Stepinac, 
dok nije imenovan nadbiskupom, a i sada posebnu brigu 
vodi o tom karitativnom radu, koji treba da se provede 
po svim župama. Svuda treba da se osnuje karitativno 
{kršćansko dobrotvorno) društvo, koje će pomagati siroti- 
nju i bolesnike hranom, odijelom, novčanim darovima, 
pohađati bolesne i nevoljne te se brinuti za njih. To druš- 
tvo dakako treba svi da podupru, jer tim čine dobro djelo. 
Ne zahtijevaju se tu velike žrtve. Svatko može da makar 
nešto učini. Sabire se hrana, stara odjeća i obuća, koja se 
u tom karitativnom društvu popravlja, koliko treba, i onda 
dijeli sirotinji. Hranom, odijelom i obućom spriječit će se 
mnoga bolest siromašnih. Dobro je, da se po školama osnuju 
školske kuhinje, u kojima siromašna djeca dobivaju 
objed, da ne moraju o podne ići kući, koja je možda jako 
daleko od škole, a možda kod kuće ne bi ni dobili zdrave, 
tople hrane. Bolesnicima pomaže karitativno (dobrotvorno) 
društvo tim, što im šalje na svoj trošak liječnika, kupuje 
im lijekove, brine se, da netko bolesnike njeguje, da dobiju 
dobru hranu, a kad prizdrave, daje im pomoć, da ne moraju 
odmah na teški posao, dok posve ne ozdrave. Ako roditelji 
umru,, pa ostanu nejaka siročad, opet će se to kršćansko 
dobrotvorno (karitativno) društvo pobrinuti za tu sirotu 
dječicu, da ne skapaju od glada. 

Iz tog kratkog opisa već se vidi, kako je velik i uzvišen 
rad kršćanske dobrotvornosti (Karitasa). Provesti organiza- 
ciju te kršćanske dobrotvornosti po svim župama, kako 
to kaže Sv. Otac Papa i naši biskupi, znači ublažiti bijedu 
po našim selima i gradovima. A to nosi i velike plodove 
za zdravlje naših sela i našega naroda. 

Pišući ovu knjigu pisac se — osim što je sa- 
birao građu za nju predavajući u srednjoj školi 
šest godina nauku o zdravlju i proučavajući 
vlastitim opažanjem higijenske ( zdravstvene ) pri- 
like na selu osobito u bosanskoj Krajini , bosanskoj 
Posavini i hrvatskoj Podravini — poslužio po- 
sebno još ovim knjigama : 

Dr J. Andrić : Hrvatsko uzor-selo 
Dr Chloupek : Kuća , naselje i zdravlje 
Dr S. Ivanić : Higijena za VI. i VII. razred 
srednjih škola 

D. Jovanović : 0 seoskoj kući 

E. Kiirschner : Elektrika na selu 

Dr Marcuse : Wohnung und Ernpahrung 
Dr R. Mar kov ić : Zdravlje 
Dr Neubert : Der Mensch und die Wohnung 
Dr Dobr. Popović : Higijena sela 
Schuster: Der Bau von Kleinwohnungen. 
Klišeje za slike u ovoj knjižici najpripravnije 
je ustupio gosp. dr Chloupek iz izdanja Škole 
narodnog zdravlja u Zagrebu , na čemu mu naj- 
ljepša hvala. 

Isto tako neka bude g. dru Anti Padovanu , 
liječniku , koji predaje nauku o zdravlju ( higi- 
jenu ) na srednjoj školi časnih sestara milosrdnica 
u Zagrebu , i g. dru Edi Krušlinu , liječniku u 
Krapini , izrečena topla hvala , što su ovu knjigu 
prije tiskanja pregledali . 

